kritiken hemeroteka » Kutxa txikitan\nBihotzerre / Patxi Zubizarreta / Elkar, 1995\nKutxa txikitan Felipe Juaristi / El Diario Vasco, 1996-04-20\nElkar argitaletxeak tamaina txikiko liburuak argitaratzeari ekin zion, Ereinek lehenago egin zuen bezala. Modu oneko liburuak dira guztiak, merke samarrak, eta arratsalde bateko edo biko irakurketa ziurtatzen dute. Ez gehiago, orrialde kopurua ez baita handia oso. Hasi eta bukatu, horixe dute helburu. Asko irakurtzeko ohiturarik ez duen edo eta betarik gabe bizi den jendearentzat aproposa. Elkarrek bere sail txiki honetan argitaratu dituen liburuak hauek dira: Harkaitz Canoren Radiobiografiak, Patxi Zubizarretaren Bihotzerre,Edorta Jimenezen Hemen datzana da, Hasier Etxeberriaren Alajaineta, Pablo Sastreren Kontratua eta Xabier Mendigurenen Opor ezberdinak.\nPatxi Zubizarretarena hartu dut aipagai, gaur egun euskal letretan dantzan dabiltzanetan interesgarrienetakoa iruditzen baitzait, batez ere gazteentzat idazten duenean. Irakurleak liburu polit bat irakurri nahi balu, har dezala Eztia eta ozpina. Ez zaio damutuko. Dena dela, liburu honetara bildu dituen ipuinak ez dira berez gazteentzat, nahiz eta gazteek oztoporik izan ez irakurtzeko orduan. Baina beste jenero bati dagozkionak dira. Hauexek izenburuak: Bihar ez diot amari huts egingo; Martxoak 7; Ametsa, gorputza eta eskutitza; Amodiozko zorabioa.\nIpuinak irakurri ahala, hitz batzuk etortzen zaizkit burura, mugarri gisa: Cortazar, ezustekoa, ametsa, desioa. Hitz bakoitzak ipuin bat definitzen du. Cortazar hitzak lehen ipuina, Bihar ez diot amari huts egingo. Omenaldi modukoa iruditzen zait, Patxi Zubizarretak Rayuela idatzi zuenari egiten diona. Martxoak 7 ipuinak badu berak ere giro antzekoa du: zita bat, ezusteko, patua jolasten pertsonaiekin, baina hondo-hondoan maitasun istorio bat, gauzatu ezin den pasioarena. Ametsa, gorputza eta eskutitza, triptiko bat da, hiru zatitan banatua alegia. Amodioak biltzen ditu hiru zatiak; hobe esanda amodiorik ezak. Amodiozko zorabioa, liburuko gordinena. Desioa dabil harat-honat pertsonaien artean nahastuz, haien adimenak berotuz, haragi izan nahian.\nIpuin hauetan ez du lortzen Patxi Zubizarretak gazteentzat idatzitako besteetako edertasuna. Ipuinak ondo idatzita daude eta egituraz zuzenak diren arren, (Patxi Zubizarreta oso estilista da) zerbait falta zaie. Ez dute uzten irakurri ondorengo liluramendurik. Zerbait falta zaie. Beharbada espazio gehiago beharko zuten. Estu geratzen dira, neurri handiegiko zapatak kutxa txiki batean bezala.


Agenda - Zarautz\n"Martxan" Ibilbide osasungarriak Urola Kostan\nAECC Gipuzkoako Minbiziaren Aurkako Elkarteak Urola Kostako egoitzetatik oinez ibilbide osasungarriak egiteko programa bat jarriko du martxan datorren astetik aurrera. Herritar guztiei irekitako jarduera da eta asteazkenero Zarautzen izango da, goizeko 10etatik aurrera.\nAstero ibilbide desberdina egingo da eskualdeko hainbat eremutan, minbizia bezalako gaixotasunak izateko arriskua murrizten laguntzen duten pertsonen artean bizi-ohitura osasungarriak sustatzeko. Asteko jarduera honetarako aurreikusitako iraupena ordu eta erdi ingurukoa da.\nDoako ekimena da, plaza mugatuekin eta osasunarentzat onuragarria den jarduera horretan hasi nahi duten guztientzat irekia. AECC Minbiziaren aurkako Elkarteak gogorarazi du Osasunaren Mundu Erakundeak gomendatzen diela helduei astean gutxienez 50 minutu ematea ariketa fisiko moderatua egiten.\nInteresatuek aldez aurretik izena eman beharko dute elkarteak Zarautzen (943 13 32 36) duen telefonoan edo Gipuzkoa@aecc.es helbidera mezu bat bidali.\nInformazio gehiago >> www.aecc.es


Urchueguia: Somotoko lursaila erostea ez zen zentzuduna izan\nEusko Legebiltzarrean agerraldia egin du Lasarteko alkate ohiak, Somoton (Nikaragua) egindako ustezko irregulartasunei buruz hitz egiteko. Lankidetza eraginkorra izan dela adierazi du Urchueguiak.\nASODECOM garapenerako elkarteari 2007an, Somoton (Nikaragua), lursail bat erostea oso zentzuduna izan ez zela onartu du gaur Ana Urchueguia Lasarteko alkate ohiak.\nEAJk, Aralarrek eta EBk eskatuta agerraldia egin du gaur Urchueguiak Eusko Legebiltzarreko Kanpo Ekintzaren batzordean. Grupo Noticias enpresako egunkariek argitaratutako informazioei buruz azalpenak eman ditu Lasarteko alkate ohiak. Gobernuz kanpoko erakundeari (GKE) lursail bat erosi zion Urchueguiak milioi bat euroren truke, Grupo de Noticiasen arabera. GKEren presidentea Marcio Rivas Lasarteko alkate ohiaren bikotekidea zen.\nEgunkari horien arabera, Urchueguiak gutxienez bost jabetza ditu Somoton. Lasarteko Udalaren laguntza publikoak Somotora bideratu zituzten. 2009an osatutako udal-batzordea laguntza horiek ikertzen ari da.\nAgerraldian, Somotori laguntzeko bideratutako dirua eraginkorra izan dela defendatu du Urchueguiak, kontrol zorrotza izan duelako. 10 etxebizitza egiteko 20.000 dolar bidaltzen zituztenean 12 etxe egiten zirela erantsi du agintariak.\nSomotora bidalitako diru guztia lankidetza egitasmoetan kudeatu dela ziurtatu du, eta soberakina laguntza sozialerako erabiltzen zen.\nSomoton bost jabetza dituela azaldu du Urchueguiak, ez 12, argitaratu den bezala. 98 hektareako lursaila 60.000 dolarren truke erosi zuela azaldu du, baina eskaini ziotelako. Orduan garrantzirik eman ez ziola onartu du, gerora izan duen oihartzuna ikusita.\nZentzu horretan, zentzuduna izan ez zela onartu du, akats bat izan zen, baina lursaila eskaini ziotenez bere diruarekin erosi zuela erantsi du, erosteko ahalmena zuen eta etorkizuneko egitasmo bat zen. Izan ere, urte batzuk barru Nikaraguan bizi nahi du.\nInformazio gehiago:Eitb: Urchueguia: Somotoko lursaila erostea ez zen zentzuduna izan


MENDIZABAL, Mikel "Osinberdeko kantoriak"\nMENDIZABAL, Mikel "Osinberdeko kantoriak" Osinberdeko kantoriak Tere Irastortza Pamiela, 1986Argia, 1987-02-08. 1986. urtean argitara zuen “Derrotaren fabulak” liburuak aurreko bere poesigintzarekin zekarren aldaketa aurreratu besterik ez du egiten “Osinberdeko kantoriak” honek. Garai bateko Tereren olerki luze eta landuek motzago diren beste batzuri utzi diete lekua.\nGehiago irakurri: MENDIZABAL, Mikel "Osinberdeko kantoriak"\nAMAIA,Iturbide"Txikitasunak egiten eta moldatzen gaituenean"\nAMAIA,Iturbide"Txikitasunak egiten eta moldatzen gaituenean"Hostoak. Gaia eta gau-aldaketak.BBK, 1983.Hegats 1994-03.Komentatzera noan liburuak Hostoak. Gaia eta gau-aldaketak du izena T. Irastorzaren sinadurapean. Berez eta egiturari buruz, liburu batean bi poema-liburu bilduta daudela argitu behar da, bata Hostoak izenburupean 1982an Bilbo Aurrezki-Kutxak eraturiko R.M. Azkue olerki-lehiaketan lehen saria eskuratu zuena, eta bestea Gaia eta gau-aldaketak deritzaiona 1981an lehen aipamen berezia lortu zuena.\nGehiago irakurri: AMAIA,Iturbide"Txikitasunak egiten eta moldatzen gaituenean"


Herri Ondarea :: Joskileak\nEuren etxera andra bat josten joaten zan. Lekutatik joaten zan. Praka zaharrakin praka barriak egiten ebazan. Oso polito josten eban. Amak meriendea emoten eutsan. Umeentzako erropak egiten ebazan eta nagusientzako erropak konpondu, eurek ez eben astirik eukiten josteko eta. Gela baten jarten zan josteko. Makinatxu bat ekarten eban eskuan. Eurak bitartean inguruan egoten ziran, erropa artean. Joskilea Miota aldetik joaten jaken.\nErakundeak: Berrizko udala eta Berrizko udala


Aldaketaren, hazkundearen eta autonomia pertsonalaren bidean eskutik helduta - Bilbo - Uriola.eus\nAldaketaren, hazkundearen eta autonomia pertsonalaren bidean eskutik helduta\nuriola.eus 2015-03-06 13:36\nEmakumeen eta gizonen arteko berdintasunean aurrera egiteko xede partekatuan hainbat gizarte-eragilek hartu duten konpromisoa aitortu nahi izan du Martxoaren 8ko agerraldian Bilboko Udalak. Aitortza horren erakusle, Botikazar ikastetxeko ikasleek "Hezkuntza feminista berdintasunaren giltza" dela defendatu dute.\nBotikazar Institutuak egindako ahalegina eta lana nabarmendu ditu Bilboko Udalak. Batik bat, bertako ikasleek lantzen duten emakumeen eta gizonen arteko "berdintasunaren aldeko kontzientzia kritikoa" eta "elkarrenganako aitortzan nahiz errespetuan oinarritutako harremanen eraikuntza".\nInaxio, Abigail eta Itxaso ikasleek hartu dute hitza udaletxeko sarreran. Emakumeen eta gizonen arteko harremanen arloan gizartean lorpenak eta aldaketa "nabarmenak" egon diren arren, harreman horiek "jendartean errotutako berdintasunik ezaren gainean eraikitzen jarraitzen dutela" aipatu dute. Eta, sarritan, "eguneroko jarreretan ere azaltzen direla".\nGizon eta emakume guztiak gara "egoera horren biktimak", adierazi dute. "Berdintasunik ezean oinarritutako harremanak iraunarazten ditugu; izan ere, aldaketaren, hazkundearen eta autonomia pertsonalaren bidea aldarrikatu eta eskutik helduta ibili behar dugun bidea da".\nIkasle diren heinean, berdintasunerako aldaketak Hezkuntzaren esparrutik bultzatu behar direla pentsatzen dute. Horregatik jarri dute abian Botikazar BHIn 'Hezkuntza feminista berdintasunaren giltza' egitasmoa. Besteak beste, "Azaroaren 25ean emakumeek pairatzen duten indarkeriaren aurkako salaketa eta posizionamendua erakusteko, Martxoaren 8an emakume eta gizoen arteko berdintasuna aldarrikatzeko eta mugimendu feministaren lana aitortzeko, eta azkenik, berdintasunean oinarritutako hezkuntzak Europako hezkuntza-sistema osoan daukan garrantzia aldarrikatzeko".\nEgunotan herri-erakundeak eta gizarte nahiz hezkuntza-arloko mugimenduak sustatzen dabiltzan ekimenetan parte hartzeko deia eginez amaiu dute agerraldia. Batez ere, martxoaren 8an, Emakumeen Nazioarteko Egunean, 13:00etan, Arriaga plazan, Koordinadora Feministak deitutako manifestazioan parte hartzeko mezua zabaldu dute.\nELA: "Feminismorik gabe ez dago alternatibarik"\nMartxoaren 8an ospatuko den Emakumeen Nazioarteko Eguna dela-eta, ELAk formazio jardunaldia egin du gaur Bilbon. Jardunaldian azpimarratu denez, "emakumeak biztanleriaren erdia izateaz gain, beste gizarte eredu baten bidean ezinbesteko subjektu gara". ELAko Mirari Irurek, esaterako, azpimarratu du "feminismotik alternatiba desberdinak ditugu mahai gainean eraldaketa soziala aurrera eramateko".\nIrurerekin batera Silvia Piris Lekuona militante feminista izan da. Pirisek "kapitala eta patriarkatuaren arteko aliantza puskatzeko bideak eta estrategiak" azaleratu ditu. Era berean, feminismoa "gure organizazioetan nola barneratu ahal den" ere aztertu du.\nAzkenik, alternatiba feminista konkretuez hitz egiteko Equipare Gizarte Ekimenerako kooperatibako eta EHNE Bizkaiko kideak izan dira euren esperientziak partekatzen.\nEkitaldia Guggenheim museoko plazan eginiko elkarretaratze batekin bukatu da; bertan ELAko militanteen konpromisoa kalera atera nahi izan dute, "sindikalismoa eta feminismoa bat eginez".


Harkaitz Cano idazlea Varsoviako kaleetan (argazkia Etxepare)\nEtxepare Euskal Institutuak Polonian dituen hiru irakurle programak antolatuta, Harkaitz Cano eta Rikardo Arregi euskal idazleak bira egiten ari dira egunotan Polonian, Jabier Muguruza eta Mikel Azpiroz musikariekin batera. Bira herenegun abiatu zen Varsovian, eta idazleek egin zituzten bi irakurraldiak abegi ona izan zuten. Bihar Poznan hirian izango dira eta etzi Gnieznon egingo duten emanaldiarekin bukatuko da bidaia. Kimuak programako filmen hautaketa bat ere ematen ari dira hiru hirietan.\nVarsovia, Polonia. Etxepare Euskal Institutuak jakinarazi duenez, herenegun Varsovian egin zituzten bi saioetan harrera beroa izan zuten Harkaitz Cano eta Rikardo Arregi idazleek. Lehen poesi emanaldia atzo goizean burutu zen, Varsoviako Unibertsitatean, aretoa jendez mukuru. Irakurketak euskaraz eskaini zituzten idazleek eta polonierara egindako itzulpenak banatu zitzaizkien entzuleei.\nArratsaldez, Varsoviako Cervantes Institutuan izan ziren euskal egileak; irakurraldia lagunduz, Jabier Muguruza eta Mikel Azpiroz musikariek poesiarekin lotutako kontzertu bat eman zuten. Ekitaldian parte hartu zuten ere Mari Jose Olaziregi Etxepare Euskal Institutuko Euskara Sustatu eta Hedatzeko zuzendariak eta Aitor Arruza Varsoviako Unibertsitateko euskara eta euskal kultura irakurleak.\n[Cervantes Institutuko saioan hizlari Harkaitz Cano, Mari Jose Olaziregi, Rikardo Arregi eta Aitor Arruza, Varsoviako euskara irakurlea; zutik, Mikel Azpiroz eta Jabier Muguruza musikariak (argazkia Etxepare)]\nIdazleak Poznan hirian izango dira bihar eta bi emanaldi egingo dituzten bertan. Etzi, Gniezno hirian bukatuko dute bira. Horrez gain, bihar Varsovian Kimuak laburmetraien azken emanaldia egingo da. Egitarau osoa, hemen.\nVarsoviako emanaldiko argazki gehiago, hemen.


Euskal Errepublika aldarrikatu zuen Oñatiko Udalak gaurko egunez, duela 91 urte - Oñati - Goiena.eus\nEuskal Errepublika aldarrikatu zuen Oñatiko Udalak gaurko egunez, duela 91 urte\nMirari Altube Arrese 2022-04-21 09:00\nGaurko egunez, duela 91 urte, Oñatiko Udalak Euskal Errepublika bat aldarrikatu zuen mozio baten bitartez eta gehiengo osoz onartu. Espainiako Errepublika ezarri eta astebete geroago izan zen, 1931ko apirilaren 21ean, hain zuzen ere. Hala eman du jakitera Naziogintza Taldeak.\nOñatikoa ez zen kasu isolatua izan haien esanetan, 1931ko apirilean beste udal askok ere Euskal Errepublika bat eskatu zutelako; horien artean zeuden honako hauek: Azpeitia, Zumaia, Orio, Zestoa, Hernani, Bermeo, Errenteria, Markina… baita Bergara ere.\nMaiatzaren 7an ekitaldia Azpeitian\nHori gogoan, maiatzaren 7an ekitaldia egingo dutela Azpeitian –Herriko Plazan, 12:00etan eta Sanagustinen, 12:30ean– adierazi dute Naziogintza Taldetik: "Gure historia hurbileko pasarte ezezagun hori gogorarazteko, eta Euskal Errepublikaren beharra gaur egun ere aldarrikatzeko". Azpeitiarrak, oñatiarrak eta Euskal Herriko herritar guztiak gonbidatuta dituzte bertara.


Erkin eta jarrai - etzi.pm\nErkin eta jarrai\njendartea — 2017-12-18\nMaite Berriozabal gai jartzaileak puntua: “Etorkizunak dakar hainbeste sorpresa”. Maialen Lujanbioren erantzuna: “batzuetan arrosa besteetan beltza / nahiz eta zilegi den denontzat ametsa / etorkizun txarrena etorkizun eza”. Etorkizunari begiratzen dio etzi.pm atari digitalak, Etzi Portu Maritimoak. Baina nahi du bizi unea. Bertsolari Txapelketa Nagusiko finalean izan da Etzi, eta gozatu du zortzi bertsolari aparten kantuarekin. Gai gartzaileak puntua: “Unea bizitzea genuke onena”. Lujanbiok: “adibidez gaur eta hementxe gaudena / gozatu lagunak ta ahaztu zure pena / gero etorriko da gero datorrena”.\nIgor Estankonaren testu bat, Hegats aldizkariaren zenbaki berrian. Poesiaz. “Gaur eguneko -eta etorkizuneko- poesia izango da, nik uste, gure alde eta kontra idatzitako ariketa biderkatzaile hori, ez duena ahazten munduaren kristal guztia norbere kristaletik begiratzean”.\nLujanbio, txapelduna. “Lan gogor baten emaitza”, esan du prentsaurreko laburrean. Esther Lopez Epelde itzultzaileak txio batean ondo laburbildu duen moduan: “Transexualitatea, drogazaletasuna, prostituzioa, amatasuna… Gai horiek lantzen dituen eran landuz ate berriak irekitzen eta kate zaharrak hausten laguntzen ari da Maialen, gizartearen, emakumeen eta hizkuntzaren kateak”. Estankonaren aipura itzuliz, munduaren kristal guztia norbere kristaletik begiratzen. Mamiz eta azalez, bertso liluragarriak kantatuz. Edertasunetik. Heroinak zimeldutako lore batekin, Barakaldoko BEC zutik jarriz. Hasierako agurrean: “Gure buruaren kontra, gure munduaren alde”. Eta sentipena, Etzik BECeko giroan sentitu duena: “Trinko, baina ez artalde”.\nGoizeko lehen bertsoalditatik aritu da Lujanbio koska bat gorago. Saio biziak. Beste zazpi bertsolariak ere bertso ederrak kantatuz. Sustrai Colinak oroitu digu: “Pertsona da zinezko aberastasuna”. Aberastasun pertsonaletik asko, BECen, bai antolatzaileen eta boluntarioen partetik. Entzuleen artetik ere bai.\n13:53ean ikusi dugu entzuleen lehen olatua. Aurretik, Unai Agirre Carles Puigdemonten tokian jarri da. San Tomas egunean datorrena azaldu du kantuz: “Orduan jakingo det etxera joan edo neurean segi”. Beñat Gaztelumendi Marokotik iritsitako 12 urteko mutikoaren rolean, eta ikaskideei esan die: “Jar gaitezen aurrez aurre, eta hitz egin dezagun”. Esaldiak balio lezake Kataluniarako, baina Madrilek errepresioa baino ez du aukeratu. Gainontzean egunerokotasunean dauzkagun arazoekin ere hala beharko genuke: “Jar gaitezen aurrez aurre, eta hitz egin dezagun”. Sarri ez dugu nahi. Sarri ez, Sarriegi bere azkeneko txapelketan kantuan. Nonbait ikusten badugu, doinu honekin oroituko gara, noski: http://bdb.bertsozale.eus/web/doinutegia/view/3483-irun-badaukazu-zerbait\n“Zapore onarekin” doala esan du Sarriegik prentsaurrekoan. Eta agurrean kantatu: “Aurkituko dugu elkar Euskal Herriko plazetan”. Azkeneko txapelketa Igor Elortzak. “Agur esaten jakin behar da. Aurrera bolie”. Edozein plazatan ere gozamena izango da Elortzaren kantaera fina entzutea.\nArratsaldeko saioan, zaletuak beroago. Olatuak sinkronizatuagoak. Bertsolariak taula gainean, gai guztiak ederki surfeatzen. Nahiz eta bakarkakoak iruditu zaizkigun, gehienak, dramara oso joak, irribarre txikiren bat atera da. Adibidez, Colinak Iñigo (Urkullu izango zela pentsatu dugu) lehendakariaren tokia hartu duenean. “Nahiz eta ordaindik mintzatzen naizen makinen gisara / klaseko tontoa zena, orain lehendakaria da”.\nEz zen Eusko Jaurlaritzako lehendakaria Parisko manifestazioan azaldu. Aitor Mendiluzek buruz burukoan gogoratu zuenez: “Bidea ez da amaitzen Parisen”. Ez zen nolanahikoa izan Pariskoa, eta ez zen nolanahikoa izan bakearen artisauen lana. Artisauak, hitzaren artisauak BECeko zortzi finalistak. Bat-bateko bertsoan, diskurtsoa Lujanbiorena: “Bakea ez da inoiz helduko, bakea joatea da”. Joatea. “Saiatzen ez dena, ez da inora iristen”, kantatu du Mendiluzek beste une batean, gaztetan ikasi ez eta orain saiatzen ari denean. Asko daukagu guk ikasteko bertsolariez. Ez bakarrik zortzi finalistez. Eider Rodriguezek berriki idatzi zuen finalaren aurretik entzundako gaiez: “Aspaldi honetan bertso munduan duela gutxira arte isilduta egon diren gorputzak ari dira azaleratzen: emakumeak, gizon-ez-gizonak, ubeldutakoak, homosexualak, haurdunak, itsuak, down sindromedunak, zaintzaileak, zaharrak, harrerako haurrak, minbizidunak, etorkinak, ezinduak, hil hurren daudenak, erekzioa galdu dutenak, Frida Kahloak eta Mohamedak...”. Gizartean dagoena, bat-bateko bertso borobiletan -beno, agian, baten bat ez da izan hain borobila-. Baina ziur naiz Euskal Herritik kanpo iritsitako inork finala ikusten badu, eta bertsolariek egiten dutenaz jabetzen bada, ez dela epel etxera itzuliko.\nAmets Arzallusek duela lau urte bertso hobeak egin zituela nabari da, baina bertsotan aritzeko jarrera, txalotzekoa. Hala esan du Argia-n: “Uste dut bertso bakoitzak bizi garen garaiaren lekukotasuna ematea zor duela, eta nik, bizi dugun momentu honekiko nire kezka eta niri zer pentsatua eman didaten gaietatik zer pentsatu pixka bat eragin nahi dudala“. Kazetaritzaren ikuspegitik ere txapelketari adi egotea interesgarria izan dela esango nuke. Hitzen artisauen esaldiengatik eta ikuspuntuetatik, batetik. Eta, bestetik, egon direlako telebista saio ederrak, proposamen iradokitzaileekin: Txapelpekoak, Aulki-jokoa eta Zautela, besteak beste.\nAzkenik, Iñaki Muruak esan bezala, “denek egin dute lan aipagarriren bat finalean”. Aipagarriak eta nabarmentzeko modukoak asko. Eta bizi dugun hori guztia Bertsozale elkarteari esker izan da. Kontatu digutenez, 72 lagun daude Bertsozale elkarterako lanean. Ez dago halako egiturarik euskal kulturan, ez literaturan, ez antzerkian, ez zineman, ez arte plastikoetan. Muruak erreleboa emango dio hilabete batzuk barru elkarteko lehendakari berriari. 2005etik aritu da zeregin horretan, eta hunkituta mintzatu da final osteko prentsaurrekoan.\nZorte ona opa diogu iristen den lehendakari berriari. Zorte ona bertsogintzari. Bertsolaritza ez dadila izan erkin. Nahiz eta txapeldunak kantatu duen, sare sozialetatik hartuz, eta bere buruari barre eginez: “erkin eta jarrai”. Opa diogu bertsoari etorkizun bat goxoa eta beroa. Euskal kulturan dena ez da bertsoa, baina BECen ikusitakoak eman digu indarra. Oihana Iguaranek Iruñeko finalerdian kantatu zuen moduan: “Irautea ez da dena, ospa dezagun garena”. Jarrai dezagun, luzaroan ospatzen. Eta oroitu Mendiluzek esana: “Ni ez baldin banaiz mugitzen dena, beste norbait izango da!”.\nMaialen Lujanbioren agurra horra, gerokoentzat:\nHerri hau herri egin al dugu\nZenbat eman du euskalduntzeak\nez behar beste guretzat.\n40 urte eta garaia da\nAkaso hortan bertsolaritza ona da adibidetzat\ntxapel hau gerokoentzat.


Atondoari itxura zaharra emateko ideiak | Consumer\nAntzinako telefonoak eta iraganeko beste objektu batzuk oso deigarriak dira\nEgilea: mediatrader 2006-ko abuztuak 30\nEtxeko atondoari itxura zahar bat eman nahi badiozu, iztukuaren teknika erabiliz margotu dezakezu, horma lauak pintatu edo kolore-paper deigarri eta uniformea aukeratu.\nAspaldikoak diren altzariak aukeratu behar dira, moldura kargatuak dituztenak eta, nahi izanez gero, betoa agerian dutenak. Apaintzeko eta zainak agerian egoteko, berniz, tindagai edo tindagaiez pintatu beharko da zura. Kasu honetan, aukerarik onena tindagai-berniza erabiltzea da. Berniz horrek zuraren gainazala babesten du berniz gisa, eta zainak begi-bistan uzten ditu, tindagaiak egingo lukeen bezala.\nAukera ona da sarrerako altzariaren gainean marmolezko edo granitozko gaina jartzea, landalurraren itxura handitzeko. Estalkiaren gainean objektu zaharrak edo diseinu erretrokoak jar ditzakezu, argazkian ikus dezakezun telefonoa, esaterako. Itxura deigarria du, nahiz eta markatze-sistema teklen erabilera baino deserosoagoa izan.\nIzkina batean altzari bat jar daiteke, irudi apaingarri batzuk gordetzeko edo antzinako loreontziren bat erabiltzeko. Egur zaharra duen esekitoki bat ere egin dezake, eta helduleku batzuk jar ditzake, berokiak zintzilikatu ahal izateko. Nahi izanez gero, ispilu bat jar dezakezu haren azpian. Beste aukera bat esekitokiarekin jolasteko zapatari bat eraikitzea da.\nGelaren zorua apaintzeko baldosak erabil daitezke, landa-itxura handitzen dutenak, edo zura. Errazena da material bera erabiltzea gainerako etxebizitzan.\nalderdi zahar berniz itxura madera-eu tindagai


Tolosa Okzitaniako igarotze azkarreko autobusa - Wikipedia, entziklopedia askea.\nBHNS de Tolosa/BHNS de Toulouse\nL6 lineko autobus bat, Ramonvila geltokiko inguruan\n9 (+6 lanean)\n17 000 000 (2018)\n2013ko irailaren 2a\n98 km (2019)\nTolosako igarotze azkarreko autobusa edo Tolosa Okzitaniako igarotze azkarreko autobusa (Bus de Naut Nivèl de Servici de Tolosa, okzitanieraz, Bus à Haut Niveau de Service de Toulouse, frantsesez) —Linéo izenekoa— Okzitaniako Tolosa udalerrian dagoen igarotze azkarreko autobusen sarea da. Sarea bederatzi linea osatzen du eta Tisséo enpresak kudeatuta.\nSarea 2013ko abuztuaren 29an inauguratu zen, L1 linearekin Sèt Denièrs-Salvador Dalí eta Fontsagrivas-Entiore geltokien artean, eta 2021ean L10 eta L11 lineak jarriko da martxan.\nProiektuak 10 line ditu, Lineo "izarrez" sare bat osatuz 2020ko horizontean Ausevila Tolosana, Castanet Tolosan, Colomèrs, Plasença deu Toish, Portèth de Garona, Ramonvila-Sent Anha, Sent Orenç de Gamevila, Tornafuèlha, Quint e Fontsagrivas, Sent Joan le Nòu, Fenolhet eta Sent Alban udalerriak lotuko dituena. Kalkuluen arabera, 2020an 110 000 bidaiari ibiliko dira egunero. 2017aren amaieran, Linéoko 5 lineek arrakasta handia izan dute, eta SMTC Tisséok 2020rako aurreikusitako 10 lineak baino bost Linéo horizonte 2025 linea egiteko asmoa du.\n2013ko irailaren 2an, 16 linea L16 bihurtu zen, eta Tolosako lehen linea bihurtu zen, baina beti autobus-linea "klasikotzat" hartzen da ("autobus" sinboloa, ez dago beste lineen artean bereizterik).\n2016ko sarrerak Linéo sarearen benetako jaurtiketa adierazten du. L16 linearen L1 ra ospeaz eta L2 linearen jaurtiketaz gain (lehen 64 ), sareak identitate berezia du orain ( ) eta autobus klasikoetatik bereizita dago Tisséo komunikazioan (ordutegiak, planoak, etab.).\nMaterial gurpildunak ere identitate bisual berezia du. Autobusak zilar kolorekoak dira eta laranja koloreko logotipoa dute. Kasu batzuetan, hala ere, autobus horiek linea "klasikoetan" erabiltzen dira, edo, alderantziz, linea "klasikoetako" autobusak Lineoko lineetan erabiltzen dira.\n2017ko irailean hiru line berri ikusten dira: L6 (lehengo 62 ), L7 (lehengo 10 ) eta L8 (lehengo 22 ).\n2018ko irailean line berri bat zabaldu zen: L9 ( 38 zaharra).\n2019an hiru beste line berri ikusten dira: L3 urtarrilaren 7an ( 65 zaharra), L4 irailaren 2an ( 12 zaharra) eta L5 abenduaren 2an ( 52 zaharra). L1 linea Fontsagrivas-Entioreraino luzatzen da martxoaren 11n.\nTolosako Linéo lineak 2020ko urtarrilaren 10an\nL1 Sèt Dèniers ↔ Fontsagrivas-Entiore 2013 14,2 38 22 579\nL2 Arenas ↔ Colomèrs-Licèu Internacional 2016 14,5 36 9 856\nL3 Arenas ↔ Plasença-Monestié 2019 12,0 27 4 255\nL4 Cors Dillon ↔ Bassa-Comba 2019 9,7 29 7 940\nL5 En Palòt ↔ Portèth–Sent Simon 2017 13,5 34 2 486\nL6 Ramonvila ↔ Castanet Tolosan 2017 7,8 17 6 144\nL7 Cors Dillon ↔ Sant Orenç de Gamevila 2017 7,6 27 10 789\nL8 Marengo-SNCF ↔ Gonin 2017 7,0 22 9 868\nL9 En Palòt ↔ Sent Joan le Nòu 2018 11,8 37 10 461\n"Tranbiaren eta autobus klasikoaren artean" bezala aurkeztua, Lineo autobusak, egia esan, autobus linea optimizatuak dira, maiztasun handiarekin (6-10 minutukoak puntako orduetan eta 8-12 minutukoak ordu zuloetan) eta goizeko 5etatik goizeko 0etara bitarteko ordutegi zabaleko hondartzak. Linea horiek irisgarriak dira guztientzat ere (eta bereziki mugikortasun urriko pertsonentzat), geldialdien puntuak eta autobus egokitu berriak arauz ezarriz. Geldialdi horiek, gainera, luzeagoak dira (20 m), eta irisgarriak dira, oso-osorik, zoru espezifikoa markatzeko, eta nagusientzat, gutxienez, denbora errealean igarobideak adierazten dituzten mugez hornituta, bai eta jarlekuak eta abri-busa ere.\nLinéo lineak ustiatzen ari dira autobus artikulatu berriekin, zilarrezko libreta espezifiko batekin. GX 437 Hybride BHNS (propultsio elektrikoa, diesel sorgailu motorra) eta Heuliez GX 427 BHNS, L1 , L2 , L3 eta L9 lineetan daude nagusiki. Linea berriak Mercedes-Benz Citaro GC2 NGT (gas naturalaren joan-etorri artikulatuak), L6 , L7 eta L8 lineak ditu. 2019an Tisséok 16 Iveco Urbanway GNV estandar erosiko ditu Lineo L5 zerbitzatzeko.\nLinéo lineak ez dira gune propioko autobus-lineak, baina ibilbidea optimizatuta dago eta hiriarteko semaforo gehienek lehentasuna ematen diete autobusei. Linea berriek, neurri batean, dauden azpiegiturak erabiliko dituzte, hala nola, Ramonvila geltokiak lotzen dituen BSP D813 eta Castanet Peupliers (7,7 kilometroko tarteko sei geltoki).\nBeste 6 line daude proiektatuta:\nL10 La Vaca ↔ Fenolhet 2021 60 69\nL11 Bassa-Comba ↔ Frosins 2021 47 57\nL12 Montaudran ↔ Bòrdaroja 2025 19\nL13 Bòrdaroja ↔ Bruguièras 2025 33\nL14 Marengo-SNCF ↔ Bassa-Comba 2030 14 18\nL15 Arenas ↔ Ramonvila 2030 34\nL8 lineko autobusa\nL2 lineko autobusa\nL1 lineko autobusa\nAutobus baten barnealdea\n↑ PROEKTUAK Linéo\n↑ Tisséo, "2013ko irailaren 2an, 16 lineak Lineo estiloa interpretatuko du" prentsa-oharra.\n↑ Tisséo, "Tisséo, etxeratzearen nobedadeak" prentsa oharra.\n↑ Tisséo, "Lineo 2 inaugurazioa" prentsa-oharra\n↑ «Linéo | Tisséo Collectivités» www.tisseo-collectivites.fr Noiz kontsultatua: 2020-08-16.\n↑ (Frantsesez) «BALMAR 1. linea luzatu egingo da» ladepeche.fr Noiz kontsultatua: 2020-08-16.\n↑ (Frantsesez) «Linéoaren plano-eskema» Tisséo Noiz kontsultatua: 2020-08-08.\n↑ Berria. Lineo sareko lehen bi autobus lineak Tolosan jaurti zituzten ", Côté Toulouse, 2016ko abuztuaren 30ean.\n↑ SMTC Tisséo, "SMTC-Tisséo-k GNV ibilgailu artikulatu berriez hornitzen du bere parkea" www.tisseo.fr-en, 2016ko urriaren 11an.\n↑ (Frantsesez) «Lineo, "Express" lineak, Optimo: horrela garatuko da autobus sarea Tolosan.» actu.fr Noiz kontsultatua: 2020-08-16.\n↑ «Tisseo2017» calameo.com Noiz kontsultatua: 2020-08-16.\nOrriaren azken aldaketa: 1 uztaila 2021, 07:54.


EMAN ARGI BERDEA EUSKARARI: 2011/03\nTolosako Idoiak mezu bat helarazi digu, joan den larunbatean Tolosan antolatu zuten skate pista berriaren inaugurazio ekitaldiaren harira:\n"Larunbat arratsaldean, inaugurazio festaren ondoren, skate txapelketa egin zuten, eta azken 20 minutuetan behintzat ez zuten hitzik egin euskaraz. Esatari gazte bat aritu zen isildu gabe, gaztelania hutsean. Lotsagarria iruditzen zait, alde batetik, Tolosako Udala tartean zegoelako, eta, bestetik, jarduera hori gaztetxoei zuzenduta zegoelako.\nAntza denez, euskaldunak ez gara skatezaleak, baina bai zikinak. Izan ere, euskaldunoi euskaraz esan ziguten bakarra izan zen zakarrak zaborrontzietara botatzeko.\nZe mezu helarazi nahi diegu Tolosako eta inguruko herrietako gazteei, jarduera erakargarrienak gaztelaniaz antolatzen badizkiegu?"\nAitor Iztuetak ere salatu du gertaera hori, Tolosaldeko Hitzan, "Skate pistan, en español" artikuluan. Salaketa irakurri nahi baduzue, egin klik hemen.\nHorrez gain, The indezents blogean ere skate kontuak izan dituzte hizpide: "Euskarak ez du Skate-rako balio".\nOHARRA: Argazkia Tolosaldeko Hitzatik hartu dugu.\nidatzi du Semaforoa ordua 13:55 1 erantzun\n"Asmazak/Asmazan" sekzioari jarraipena eman dio Peio Arruabarrenak. Peiok facebook bidez goiko argazkia bidali digu, gaztelaniazko Tolosako kale izenen bildumarako. Peiok jakinarazi digu Gorriti enparantzan atera duela argazkia, Hostal Oyarbideren paretan.\nSemaforoan asmakizun moduan jarri genuen beste hau: Plaza del Tolosa C.F. eta Calle de Berazubi.\nTolosan edo eskualdean horrelako gehiago ikusiz gero, ez eduki zalantzarik, atera argazkia eta bidali hona: euskararensemaforoa@gmail.com.\nHartara, nahiko genuke denon artean kale izenak euskalduntzea!\nidatzi du Semaforoa ordua 10:31 0 erantzun\n"5.000 baietz!", zertarako behar dira?\nArgitu da "5.000 baietz" kanpainaren misterioa: errenta aitorpena euskaraz egiteko kanpainaren leloa da. Tolosaldeko 18 udal, Galtzaundirekin eta Kontseiluarekin batera, errenta aitorpena euskaraz egin dezagun sustatzen ari dira, eta eskualdean 5.000 errenta aitorpen euskaraz egitea da erronka.\nPrentsaurrekoan, errenta aitorpena euskaraz egiteko argibideak eman dituzte. Tolosaldekoentzat ez ezik gipuzkoar guztientzat ere balio du informazioak:\n- Diputazioak etxera bidaltako proposamena telefonoz berretsi nahi badugu, telefono zenbaki honetara deitu behar dugu: 902 100 040. Une batean, mezu hau entzungo dugu: "Errentakoekin euskaraz egin nahi baduzu, sakatu BAT".\n- Diputazioak etxera bidalitako proposamena internetez berretsi nahi badugu, webgune honetara sartu behar dugu: http://www.gipuzkoa.net/. Identifikatu ondoren, 3. pausoan, deklarazioa euskaraz nahi duzula adieraz dezakegu.\n- Deklarazioa beste modu batean egiten baduzu (mekanizatua, gestoria baten bidez, Foru Aldundiaren egoitzara joanda…), euskaraz egiteko eska dezakezu.\nErraza, ezta? Baietz 5.000 errenta egin euskaraz! 5.000 baietz! Edo gehiago...\nidatzi du Semaforoa ordua 15:37 1 erantzun\nKanpaina Travel Clubi informazioa euskaraz eskatzeko\nLander Iruretagoineak sartean abian jarri duten kanpaina baten berri eman digu. Helburua da Travel Cluben informazioa euskaraz jasotzea.\nZer egin behar den jakiteko, Sustatura jo dezalezu.\nidatzi du Semaforoa ordua 09:08 0 erantzun\nHaurrak euskaraz erregistratzea: zilegi, baina zailegi\nSemaforoaren lagunek dakiten moduan, hamaika guraso euren seme-alabak euskaraz erregistratzeko lan handia egiten ari da. Aste honetan bertan, eskualdean, Adunan, beste eskaera bat egin dute haurra euskaraz erregistratzeko.\nEuskal Herriko hainbat tokitako guraso talde batek haurrak euskaraz erregistratzeko izan dituzten eta dituzten zailtasunak salatu dituzte. Prentsaurrekoa UEMAren eta Behatokiaren babesarekin egin dute; bertan, EAEn haurrak erregistratzea legez onartuta dagoen eskubidea dela adierazi dute.\nBehatokiak jakinarazi duenez, Ibarran ere badago haurra euskaraz erregistratzea. Beraz, Tolosaldean 28 udalerritatik bitan egikaritu daiteke eskubide hori.\nPrentsaurrekoari buruzko argibide gehiago nahi izanez gero, jo Behatokiaren webgunera.\nidatzi du Semaforoa ordua 14:04 0 erantzun\nVillabonako Udalak toponimia ikerketaren emaitzak jendaurrean jarriko ditu\nVillabonako Udalak toponimiari buruzko ikerketa egin du, IKERMAP enpresaren eskutik, eta bildutako leku-izen guztiak jendaurrean jarriko ditu, herritarren ekarpenak jasotze aldera.\nErakusketa martxoaren 25etik apirilaren 2ra egongo da irekita (astelehenetik ostiralera 18:00etatik 20:00etara, eta larunbatetan 11:00etatik 13:00etara) Gurea Zinemako erakusketa gelan.\nidatzi du Semaforoa ordua 13:54 0 erantzun\nAsmazak/Asmazan: non eta noiz atera dugu argazkia?\nAsmazan/Asmazak! Non eta noiz atera dugu argazkia? Hona hemen aukerak:\nA.- Caceseren, 1945ean.\nB.- Tolosan, 1945ean.\nC.- Caceresen, 2011n.\nD.- Tolosan, 2011n.\nZoritxarrez, erantzun zuzena D da.\nidatzi du Semaforoa ordua 08:37 0 erantzun\nKoldo Izagirre Tolosan: entzule pila bat eta hausnarketarako hamaika kontu\nArgazkian ondo ikusten ez bada ere, Tolosako Kultur Etxeko aretoa lepo bete genuen Koldo Izagirreren hitzaldia entzutera joan ginenak. Ehun lagun inguru bildu ginen.\nGaltzaundiren eskutik, idazle pasaitarrak euskararen zapalkuntzaren historiako pasarte batzuk ekarri zituen gogora; "Zapalketa gogor baten historia", bere hitzetan. Horrez gain, Jaurlaritzaren XXI. mendeko hizkuntz politikaren oinarrien argudio falta ere kritikatu zuen.\nJoan ez zinetenok baduzue zer irakurria sarean; esate baterako, Galtzaundiren aldizkariaren 340. alean Koldo Izagirreri egindako elkarrizketa.\nHorrez gain, ostegunean Andoainen esandakoek Berriak jaso ditu.\nEuskaraeneak "Ahoz, hari eta ari" antolatu du\nMintzola Fundazioa Tolosako DBHko hiru ikastetxetan ahozko erabilera hobetzeko ikerketa praktikoa egiten ari dela-eta, Euskaraenearen baitan bilduta, elkarte, instituzio, ikastetxe eta komunikabide ezberdinek ere euskara eta ahozkotasuna landuko diren ekimen ugari antolatu dituzte.\nEkimenak "Ahoz, hari eta ari" lelopean egingo dira, martxoak 18 eta apirilak 15 artean.\nEgitaraua eta antolatzaileak ikusteko, Galtzaundiren webgunera jo dezakezu.\nidatzi du Semaforoa ordua 13:33 0 erantzun\nVillabonan euskara ikasteko aukera izango dute etorkinek (BANAIZGABARA elkartea)\nBANAIZBAGARA elkarteak mezua bidali digu, Villabonan abian jarriko duten egitasmo bat dela eta. Hauxe da mezua:\nBa al duzu lagun etorkinik (edo bertan jaio arren ikasi ez duenik)? Hemen aukera bikaina lagun horientzat. BANAIZBAGARA elkartearen eskutik euskara ikasteko modu erraza. Zabaldu mezua!!!\nMartxoaren 21etik aurrera Villabonan etorkinek euskara ikasteko egitasmo berria jarriko da martxan. Egitasmo hau ahozko komunikazioari zuzenduta dago, eta mahai baten inguruan eserita, hasieratik eguneroko bizitzako hitzak eta esamoldeak ikassi eta erabiliko ditugu, parte hartzaileei interesatzen zaizkien gaiak kontuan hartuz.\nTaldea astelehenetan, arratsaldeko 19:45ean, Villabonako Gaztelekuan bilduko da (Kale Nagusia 79, 2. pisua).\nKlaseak dohain izango dira, eta aurretik ez da beharrezkoa izango izena ematea. Ez da ikastaro mugatu bat izango.\nTalde iraunkor bat sortzea da asmoa eta urte osoan zehar parte-hartzaile berriak sartzea posible izango da.\nEuskarazko komunikazioa bilera horien "erdigunea" izango da, baina aldi berean herritarren arteko elkarbizitza eta kulturen arteko ezagutza bultzatu nahi ditugu egitasmo honen bidez. Zentzu honetan parte hartzeko interesa duten euskaldunek ere ongi etorriak izango dira, bai asteroko bileretan eta bai hilean behin antolatzeko asmoa ditugun kantaldietan.\nEgitasmoaren antolatzaileak, Gipuzkoako beste herri batzuetan were etorkinentzako euskara taldeak dinamizatzen duern BANAIAZBAGARA elkartea eta Villabonako Udaleko Euskara Zerbitzua dira.\nInformazioa gehiago: BANAIAZBAGARA Elkartea, Petra Elser, 645 733 818\nVillabonako Euskara Zerbitzua: 943693 501\nHorraino BANAIZBAGAREN mezua.\nBestalde, facebooken, Billabonako EHEren horman, soka luzea ekarri du kartela gaztelaniaz nagusiki gaztelaniaz egoteak.\nidatzi du Semaforoa ordua 08:53 0 erantzun\nTeknologia berriei buruzko saioa eskainiko du Hamaika Telebistak, 11.bit izenarekin\nHamaika Telebistak tarte bat eskainiko die teknologia berriei. Saioak 11.bit izena izango du, eta asteazkenero emango dute, martxoaren 16tik hasita, 19:45ean. Ordu erdi iraungo du saioak.\nSaioan, albiste teknologikoak, bitxikeriak, aholku praktikoak, euskaraz martxan diren ekimenak eta beste hainbat kontu izango dituzte hizpide.\nSaioa Azkue Fundazioarekin sinatutako hitzarmenaren baitan dago. Azkue Fundazioaren webgunean ere emango dute 11.bit.\nGu bezalako baldarrek ulertzeko modukoa izango ahal da!\nidatzi du Semaforoa ordua 09:14 0 erantzun\nGAIAK HEDABIDEAK, TEKNOLOGIA BERRIAK\nHaurrak euskaraz erregistratzea: Ikaztegietar batek ere egin du eskaera\nIkaztegietar batek eskaera egin du haurra euskaraz erregistratzeko. Dagoeneko, gutxienez lau dira eskualdean eskaera egin eta erantzunaren zain daudenak: bat Adunan, bi Zizurkilen eta Ikaztegietakoa.\nHaurrak euskaraz erregistratzeari eta eskaerei buruzko informazioa UEMAren webgunean daude. Ikusi nahi baduzu, egin klik hemen.\nIrakurri albiste honekin lotutako beste albiste batzuk\n- Haurrak euskaraz erregistratzeko aukera: etengabe atzeratzen duten kontua\n- Haurrak euskaraz erregistratzeko mugak: UEMA eta gurasoak ez daude geldirik\n- Haurrak euskaraz erregistratzeko eskaerak: badago mugimendua\n- Bi andoaindarrek eskaera egin diote Tolosako Erregistro Zibilari haurra euskaraz erregistratzeko\n- Tolosaldeko 27 herritan ezin dira haurrak euskaraz erregistratu\nidatzi du Semaforoa ordua 11:45 2 erantzun\nBadago gurea bezalako herri bat 50 urteren buruan euskalduntzea?\nIzenburuan botatako galderari erantzun borobila eman dio Mikel Hernández Abaituak: "Gurea lako herri bat 50 urtean euskaldundu daitekela uste dauenak ez daki ezer soziolinguistikaz. Hortik baikortasunak eta ezkortasunak".\nMikelek Bizkaie! aldizkarian egin ditu adierazpenak, "Azukre xehea, gatz larria" liburuaren harira. Elkarrizketa irakurtzeko, Bizkaie! aldizkariaren webgunera jo dezakezu.\nGaiarekin lotuta, hizkuntz politikaren errotiko aldaketa bat nondik etor litekeen ikusteko, artikulua idatzi du Gotzon Barandiaran idazleak Garan: "Euskalgintzak ebatzi".\nEuskaldundu liteke gure herria 50 urtean? Horra hor galdera. Erantzunik edo gogoetarik baduzu, bidaliguzu: euskararensemaforoa@gmail.com.\nGipuzkoan ez dago bermerik gidabaimeneko azterketa praktikoa euskaraz egiteko\nJoxe Luis Iturriotz orexarra Beasaingo Igartza autoeskolako arduraduna da, eta Semaforoarekin solasaldia izan du. Salatu du gidabaimena ateratzeko azterketa praktikoa euskaraz egin nahi duenak ez duela bermerik azterketa euskaraz egiteko.\nHona hemen zer zer gertatu zitzaien azterketa praktikoa euskaraz egin nahi zuten batzuei, aste bat lehenago euskaraz egin nahi zutela jakinarazita: "Aztertzaileak bi aukera eman zizkiean euskaraz egin nahi zuten hiru laguni: gaztelaniaz egin edo etxera joan. Hori bai, dena edukazio onez eta errespetuz. Azkenean, gaztelaniaz egin zitiztean azterketa praktikoak".\nSEMAFOROA: Gaur egun, baten batek gidabaimena atera nahi baldin badu, zer urrats egin behar dizkik, eta urrats horietako zer egin zezaketek euskaraz eta zer ez?\nJOXE LUIS ITURRIOTZ (JLI): Autoeskolan matrikulatzen denak irakaskuntza teoriko guztia euskaraz jaso zezakek, gurean behintzat. B gidabaimena ateratzeko azterketa teorikoa ere egin zezakek euskaraz, guk duela bi urtetik eskaintzen diagu aukera hori, baina beste gidabaimenak ateratzekoak ez (kamioia, autobusa, motoa, atoia...).\nSEMAFOROA: Zer gertatzen dek azterketa praktikoan?\nJLI: Praktikoa ez zegok bermatuta euskaraz. Beren kabuz aztertzaile batzuk saiatzen ari dituk, baina arazoak zeudek. Tristea dek baina Trafikoko arduradunei aldez aurretik abisatu zieagu pertsona batzuek azterketa euskaraz egin nahi dutela, eta, gero, azterketaren egunean ez ziotek aukerarik eman euskaraz egiteko.\nSEMAFOROA: Zer pasa huan zehazki?\nJLI: Aztertzaileak bi aukera eman zizkiean euskaraz egin nahi zuten hiru laguni: gaztelaniaz egin edo etxera joan. Hori bai, dena edukazio onez eta errespetuz. Azkenean, gaztelaniaz egin zitiztean azterketa praktikoak.\nSEMAFOROA: Ez zagok aztertzaile euskaldunik?\nJLI: Baten batek ulertzen dik, beste batek borondatez egin izan dik euskaraz... Baina ez zegok mekanismorik euskaraz egin ahal izateko. Kontua dek aztertzaile taldeak 3 egunetan Donostian, egun batean Azpeitian eta beste batean Beasainen egiten dituztela azterketak, eta ez dutela ematen bermerik euskaraz egiteko. Guk nahi diagu azterketa euskaraz eskatzen duenak euskaraz egin ahal izatea.\nSEMAFOROA: Hori lortze aldera, zer egin dek orain arte?\nJLI: Alde batetik, idatziz bidali zieat eskaera, baina erantzuna berbera izan dek beti: Trafikoko Madrilgo arduradunei berbidali ziotek eskaera eta handik ez dek sekula erantzunik etorri.\nSEMAFOROA: Berez, legez, euskaldun batek bazeukak eskubiderik azterketa praktikoa euskaraz egiteko?\nJLI: UEMAren bidez, Behatokiarekin jarri ninduan harremanetan, eta Behatokiaren erantzuna izan huan ez dagoela inon halakorik idatzita, eta, horren ondorioz, Euskararen Legeak esandakoa bete behar dela; hau da, erakunde publikoekiko tratua administratuak nahi duen hizkuntza ofizialean egin behar dela. Azterketa praktikoa Trafikoren ardura denez eta hori erakunde publikoa denez, pentsatzekoa dek eskubidea badugula. Elebideri ere bidali zioat salaketa, baina oraindik ez diat erantzunik jaso.\nSEMAFOROA: Zer-nolako pausoak emango dituk aurrerantzean eskubide hori berma dadin?\nJLI: Idatzi bat prestatu diat, Trafikok neurriak har ditzan, eta nire asmoa dek idatzi hori Gipuzkoako ahalik eta autoeskola gehienek sinatu eta bidaltzea. Hori dek bide bat, eta bestea dek astez aste euskaldunek azterketa euskaraz egin nahi dutela aldez aurretik jakinaraztea.\nSEMAFOROA: Hau Gipuzkoan bakarrik gertatzen dek?\nJLI: Nik dakidala Bizkaian ez dek halakorik gertatzen, eta beste herrialdeetako egoeraren berri ez diat. Dena dela, seguru Katalunian ez dela horrelakorik gertatzen.\nSEMAFOROA: Hik, adibidez, zer-nolako neurriak hartu dituk hire autoeskolan?\nJLI: Debagoieneko Mankomunitateak konbenioa sinatu zien AEOL argitaletxearekin, eta, Unai Zuluaga Igorre autoeskolako arduradunak euskarara itzulita zeukana oinarri hartuta, euskarazko eskuliburuak argitaratu zitiztean. Horrez gain, informatika bidezko testak ere euskaratuta zeudek, eta multimedia programa bat ere bai. Gainera, diru laguntzak ere bazeudek euskarazko material hori erosteko. Guk, adibidez, Beasaingo Udalaren diru laguntza jaso genian.\nSEMAFOROA: Batzuek pentsatuko diate euskaraz zailagoa dela gaztelaniaz baino.\nJLI: Ez, hori ez dek egia. Euskaraz ondo moldatzen bahaiz, euskaraz ateratzea dek onena.\nSEMAFOROA: Zorte on, Joxe Luis. Ea hemendik gutxira Trafikokoei Semaforoaren argi berdea ematen diegun.\nJLI: Hala izan dadila.\nidatzi du Semaforoa ordua 10:27 2 erantzun\nEroskik euskarazko kultur produkzioak baztertzen ditu propaganda agirietan\nTolosako Julenek goiko argazkia eta komentario hau bidali digu posta elektronikoz:\n"Hilabeteak dira fijatzen naizela, eta Tolosako Maxieroskiko paperezko propagandan ez dute inoiz iragartzen euskarazko kultur produkturik. Eroskik ez du inoiz euskarazko kultur produkturik sartzen paperezko propagandan, ez pelikularik, ez libururik, ez diskorik. Erabat salagarria iruditzen zait. Zergatik ez dago euskaraz?".\nJulenez gain, Santi Leon ere Donostiako FNACen gertatutako pasadizo batetik abiatu da, saltoki handietako "normaltasunari" buruz hitz egiteko. Artikulua Berrian argitaratu da, "Normaltasuna" izenburuarekin.\nidatzi du Semaforoa ordua 10:20 0 erantzun\nGAIAK HAUSNARKETAK, KULTURGINTZA, LAN MUNDUA\nBaina, badago ala ez dago euskarazko komikirik?\nDani Fanok berretsi egin du duela aste batzuk Semaforoan jaso genituen adierazpena: "Euskarazko komikia ez da existitzen". Hori bai, ñabardura bat eman dio: "Agian apokaliptikoegia naiz". Argia.com-en dago elkarrizketa.\nBestalde, Dani Fanoren aurreneko adierapenen harira, erantzun bat iritsi zaigu Arte Bizkarra Kulturgintza taldetik. Hauxe da:\nGorka Velascoren "Gaur egungo BeHIak. Hezkuntzaz hausnartzen" aurkeztu zuen 2008an Getxoko VII Komiki Azokan. Liburu horretan, marrazki xume eta sotilak aho biko testuekin uztartuta, egileak hezkuntza eta irakaskuntzari buruzko hausnarketarako gonbitea luzatzen dio ikusle irakurleari.\nHorren geroztik aurkezpen batzuk egin ditu.\nAzkena Zaragozako IX Komiki Azokan (ikusi honen webgune ofizialean: http://www.saloncomiczaragoza.com/autores.html)\nBakoitza bere momentuan Euskadi Irratiko Tere Belokik, "Arratsaldekoak" saioan, Edurne Ayusok, "Amaruna", eta Onda Vascako Kike Alonsok elkarrizketa bana egin diote.\nInformazio gehiago behar izanez gero.\nidatzi du Semaforoa ordua 15:26 0 erantzun\nEuskara ez da betebeharra izango EAEn, irrati lizentziak lortzeko\nEuskal Autonomia Erkidegoan euskara ez da derrigorrezkoa izango FM irratien lizentzia lortzeko. Euskal Jaurlaritzaren ikus-entzunezko komunikazioko dekretu proiektuak meritutzat hartuko du, baina ez betebehartzat. Tokiko telebisten lizentzietarako, ordea, betebeharra izan zen.\nAlderdi Popularrak 2008an egindako proposamena aintzat hartu du Jaurlaritzak, eta ez du portzentajerik jarriko.\nLehendik ere, eskualdeko irratien panorama ez da "oso euskalduna", Semaforoan salatu genuenez.\nAlbisteari buruz gehiago jakin nahi baduzu, Berriara jo dezakezu.\nKoskak eta Arrosak alegazioak jarri dizkiote dekretuari: egin klik hemen.\nidatzi du Semaforoa ordua 15:09 0 erantzun\nMaite Asensiok "Euskara mozorroturik" izeneko artikuluaren berri eman digu. Iñauterien giroan murgilduta gauden honetan, honako gogoeta hau kontuan hartzekoa iruditu zaigu:\n"Oraindik ez dut ulertzen, urtean zehar euskaraz egin eta iñauterietan mozorroturik gazteleraz egiten duen jendea. Ez dakit urtean zehar mozorro baten atzean egoten diren, eta iñauterietan sentitzen dutena egiten duten edo alderantziz den. Noizbait zergaitia ulertzeko gai izango naizen ere ez dakit, horretara iritsi gabe, iñauteri euskaldunago batzuen zain geratuko baiz, beti ere datozen bezala hauetan gozatuz".\nArtikulu osoa irakurtzeko, jo aisia.net webgunera.\nAndu Lertxundik Berrian ere mozorroak eta hizkuntzaren erabilera izan ditu hizpide, "Mozorrar" artikuluan.\nidatzi du Semaforoa ordua 14:51 0 erantzun\nTolosan, skatezaleei gaztelaniaz eta zikinei euska...\nAsmazak/Asmazan (II): "Carruajes para Navarra por ...\nKanpaina Travel Clubi informazioa euskaraz eskatze...\nHaurrak euskaraz erregistratzea: zilegi, baina zai...\nVillabonako Udalak toponimia ikerketaren emaitzak ...\nAsmazak/Asmazan: non eta noiz atera dugu argazkia?...\nKoldo Izagirre Tolosan: entzule pila bat eta hausn...\nVillabonan euskara ikasteko aukera izango dute eto...\nTeknologia berriei buruzko saioa eskainiko du Hama...\nHaurrak euskaraz erregistratzea: Ikaztegietar bate...\nBadago gurea bezalako herri bat 50 urteren buruan ...\nGipuzkoan ez dago bermerik gidabaimeneko azterketa...\nEroskik euskarazko kultur produkzioak baztertzen d...\nEuskara ez da betebeharra izango EAEn, irrati lize...


Zumeltzegirako bidean semaforoa jarriko da. — Oñatiko udala\nZumeltzegirako bidean semaforoa jarriko da.\nDorrerainoko argiteria azpiegitura ere berrituko da. Zumeltzegi dorrean hotel jatetxea irekitzera doazela eta, aurre ikusten diren trafiko ugaritze eta argindar hornidura arazoari konponbidea ematea erabaki da.\nZumeltzegi dorrean egokitu den ostalaritza jarduerak bertarainoko trafikoa handituko duela pentsa arazten du. Auzo bidearen zabalera estua dela jakinik, arrisku egoerak sortu daitezkeela ikusi da. Auzotarrak kezkatuta daude.\nInguruan egin diren lanak aprobetxatuz eta argiteria azpiegitura ere eraberritu behar denez, trafikoa erregulatzeko semaforoak jartzea erabaki berri da.\nBeheko semaforoa, Zumeltzegi kaleak, eskumatara 90 graduko bihurgunea egiten duen inguru horretan jarriko da eta goikoa, dorrearen irteeran. Semaforoek mugimendua antzemateko sentsoreak izango dituzte eta auto bat paretik pasa orduko bestaldeko semaforoa gorri jarriko da. Trafikorik ez dagoenean, biak berde egongo dira.\nSemaforo hauek ekaineko lehen egunetan jarriko dira. Aurretik, dena den, inguruko argiteria azpiegitura berritu behar da. Izan ere, Zumeltzegi dorrerako bidean argiteria publikoa behin-behineko egoeran baitago. Orain urte batzuk dela Mendiko kaletik gora zihoan kablea erre egin zen eta argindar lotura, Kale Zaharretik egin zen.\nEgoera normaldu eta inguruko argiteria azpiegitura berritzea erabaki du udalak. Hodiak sartzeko zangak egin, hormigoizko posteak jarri eta bestelako obra zibila UGARTE enpresak egin du jada. Argiteria azpiegiturari dagokiona berriz KOROSTEL enpresak egingo du eta semaforo sistema jarri berriz, SICE enpresak jarriko du.\nZumeltzegirako bidean egingo diren lan hauen aurrekontua, 24.650 euro gehi BEZa da.


Udako futbol torneoetan erakutsiko dute taldeek aurpegi berria - Debagoiena - Goiena.eus\nUdako futbol torneoetan erakutsiko dute taldeek aurpegi berria\nXabier Urzelai 2016-09-01 15:47\nAzkarate eta Sanchez, baloiagatik lehian, 2013ko Arrasate Hiria Torneoko artxibo erretratuan. | goiena\nLanean dabiltza futbol talde denak. Gehienak abuztu erdi inguruan hasi ziren entrenatzen, eta dagoeneko denboraldiaurreko hainbat lagunarteko jokatu dituzte. Hala, liga txapelketak hasi aurretik –Ohorezko Erregionala irailaren 10ean hasiko dute, eta 17an Erregional Preferentea– zapatuan, hilak 3, udako hainbat torneo jokatuko dituzte, Arrasaten, Bergaran eta Oñatin.\nJosu Zubiaren Mondra hilaren 15ean hasi zen lanean, eta jada Deustoren eta Mundarroren kontra jokatu dute. Bihar, zapatua, Arrasate Hiria torneoa jokatuko dute, eta hiruko torneora kategoria berean lehiatuko diren UDA eta Amaikak Bat taldeak gonbidatu dituzte.\nTorneoa 16:30ean hasiko dute Amaikak Batek eta UDAk jokatuko duten partiduarekin; 17:30ean Mondra eta Amaikak Bat izango dira aurrez aurre, eta 18:30ean Mondra eta UDA –45 minutuko partiduak izango dira–.\nTaldeei dagokienez, Mondrak taldea indartzeko esfortzua egin du, eta sei aurpegi berri izango ditu: Ioritz Aginagalde, Asier Sanchez Sancho, Oihan Rodriguez, Ander Arroyo, Julen Etxaniz eta Julen Valle. Sei horietatik, gainera, lau arrasatearrak dira. Aretxabaletak, ostera, hiru fitxaketa egin ditu taldea indartzeko: Mikel Femia (San Martin), Aritz Castro (Alaves) eta Rodrigo (Amurrio). Beheko taldetik, berriz, bost jokalari igoko dituzte: Beñat Olabe, Markel Gordoa, Igor Murgoitio, Txomin Martinez eta Iker Arriolabengoa.\nJose Luis Agirreren omenez\nAloña Mendik uztail erdian hainbat lansaio egin ostean –besteak beste Gotzon Urzelai entrenatzaile berria taldekideei aurkezteko– bi aste hauetan hainbat lagunarteko jokatu dituzte –Orioko, Alaves, Ariznabarra eta Bergara–. Bihar, zapatua (17:00) Jose Luis Agirreren omenezko torneoan Eibarko Urko izango dute aurrean.\nIaz, Jose Luis Agirreren oroimenezkoan taldeak zelairatzen.\nTaldeari dagokionez, erregional mailako taldetik Antton Agirre, Jon Txapartegi eta Iñigo Barrena lehen taldera igoko dituzte, eta gazte mailatik beste bi jokalarik gora egingo dute.\nBergarak, berriz, Mondrako eta UDAko bigarren taldeekin batera astebete gehiago izango du liga prestatzeko, hilaren 17an hasiko dute-eta liga. Mahoneroek azkenera arte estutu zuten iaz, mailaz igotzeko, eta motibazio hori izango dute aurten ere. Hala, liga ondo hastea izango da lehenengo eginbeharra. Bihar, zapatua (18:00), Elgoibarren kontra jokatuko dute Bergara Hiria torneoa, Agorrosinen. Eta ondoren, hilaren 7an Ermuaren kontra, eta hilaren 10ean Elorrioren kontra neurtuko dituzte indarrak –bi partiduak Agorrosinen–.\nTaldea kanpoan egon diren bergararrekin indartuko dute, Markel Ilzarbe (UDA), Josu Diaz (Mondra) eta Christian Rodriguez (Reala) taldera itzuliko direlako. Eta, harrobitik Paul Valgañon, Martin Azpiazu eta Andoni Bretaña igoko dituzte.\nAntzuola, taldea indartzera\nAntzuola lehen erregionalera jaitsi izanak nolabaiteko iraultza ekarri du taldera. Aldaketak izan dira, iaztik 11 lagunek jarraitzen dute, baina garai batean futbola utzitakoek, edo kanpora joandakoek itzultzea erabaki dute. Hala, Markel Lete (UDA), bueltatu da, Oxel Apraiz (UDA) aurrelari arrasatearrak ere Antzuolan jokatuko du, eta baita Julian Ramirezek ere. Eta, futbola utzita zeukaten Ander Arana eta Asier Longares ere entrenatzen dabiltza. Eta hori gutxi balitz, gazte mailako zazpi jokalari igo dituzte. Irailaren 9an UDA B taldearen kontra jokatuko dute, eta hilaren 13an Bergara B taldearen kontra.


Musika jarduera profesionaletarako dirulaguntzak. Proiektu unitarioak (2021). - Kultura saila - Euskadi.eus\n2021ean musika-jarduera profesionaletarako dirulaguntzak. Modalitatea: banakako musika-proiektuak.\nBi disko gutxienez argitaratua izana eta lehenengoa, 2016. urtea baino lehen.\nEskatzaile bakoitzak proiektu bakar batentzako jaso ahal izango du eta eman litekeen dirulaguntza ezingo du 7.500 euroko kopurua gainditu.\n21.1.a) artikuluan aipatutako musika ekoizpenetarako: bi disko gutxienez argitaratu izana, eta lehenengoa, 2016. urtea baino lehen, edo bere musika ibilbide osoaren zehar, Euskaditik kanpo gutxienez 45 kontzertu profesional egin izana.\n21.1.b) artikuluan aipatutako jardueretarako, modalitate honetako arloetan bi proiektu gutxienez egin izana, 2016. urtearen ondoren.\nMK2 - 1. Formularioa (pdf , 1.58 MB)\nMK2 - 2. Formularioa (pdf , 1.58 MB)\nAurtengo eta aurreko bi ekitaldi fiskaletan jasotako minimis motako beste edozein laguntzari buruzko adierazpena (pdf , 972.94 KB) (pdf , 972.94 KB)


Jone Urbietaren doinuak - Zumaia - Baleike.eus\nJone Urbietaren doinuak\nBaleike 2021-09-08 09:00\nBaleike.eus-ek atal berria du martxan. Asteazkenero zumaiar batek aukeratutako bost abesti jasoko ditugu, eta Jone Urbietaren txanda da orain. Abeslariak haren bizitzan nolabaiteko esanahia izan duten bost abesti hautatu ditu.\nNire bost kanta gustukoenak aipatzeko eskatu didate, ariketa zaila egia esan, beste hainbat ere aipatu ahalko nituzkelako. Ariketa honekin nire bizitzako momentu aipagarrietan topatu ditudan abestien inguruan hitz egitea izan da nere proposamena.\n1. Alicia Keys - If I Ain't Got You\nKanta hau oso gaztetatik gustatzen zait. Garai hartan pop-a zen gehienbat entzuten nuena, eta R&B/soul estiloko zerbait entzuten hasi nintzen lehenengotariko aldia izan zen, gaur egun nire musika estilo gustukoena kontsideratzen dudana. Horregatik berezia da neretzat. Kantua bera ederra iruditzen zait, ahotsak presentzia haundia du, gustuko ditutan kantu gehienetan bezala. Xuabe hasten da eta pixkanaka igotzen doa intentsitatea.\nCountry ukituko abestia, melankolia puntu bat duena eta atzean norberaren auto hobetzera bultzatzen duena. Mezua argia da: garrantzitsua ez da helmuga, baizik eta gailurrera iritsi arteko igoera, eta horretarako norberarengan konfiantza mantentzea. Miley nere gaztetxotako erreferentetako bat izan zen eta polita da urteetan zehar izan duen eboluzioa ikustea.\n3. Izzy Bizu - White Tiger\nOrain dela urte batzuk ezagutu nuen Izzy Bizu, unibertsitateko azterketetan buru belarri sartuta nengoela. Hasieratik atentzioa deitu zidan eta asko gustatu zitzaidan transmititzen duen energia positiboa eta bizi poza. Kanta honek liburuen aurrean pasatako ordu luze haietan irribarre bat baino gehiago atera dizkit. Esan beharrik ez dago emakume honek ahotsarekin duen kontrola apartekoa dela!\n4. Mikel Laboa - Negu Hurbilak\nNire haurtzaroa artista batek irudikatzen badu, hau Mikel Laboa da, dudarik gabe. Gauetan lotarako honen abestiak abesten zizkidaten eta laster haien letrak ikasi nituen, aitarekin bi ahotsetara kantatuaz. Abestiaz zer esan… Mikelen esentzia oso ondo irudikatzen duela esango nuke, barnera begira, bizitzaren eta heriotzaren gorabeheren inguruan dibagatzen.\n5. Janis Joplin - Me And Bobby McGee\nEzin dut amaitu kantu hau aipatu gabe. Disko honek (Pearl) nire musika ibilbidean aldaketa nabarmena eragin zuen 13-14 bat urte nituela. Abesti honen energía asko gustatzen zait, erritmo lasaian hasita, gero eta azkarrago, gero eta indartsuago. Diskoko kanta bat aukeratu beharko banu, hauxe aukeratuko nuke.


Mugikortasun modu berriak gure desplazamenduetan - Ingartek\nMugikortasun modu berriak gure desplazamenduetan\nPosted at 18:00h idatzi du Ingartek Consulting | LinkedIn | 2019-06-13\nGure desplazamenduak egiteko mugikortasun modu berriak asko ugaritu dira azken urteotan. Ingurumenaren zaintzak gero eta gehiago kezkatzen gaituela eta, gure hirietako kutsadura maila jaisteko ekintzek, eta lehentasuna oinezkoei eta garraio publikoei ematearen aldeko apustuak, mugitzeko modua aldatzea eragin dute eta hala jarraituko du etorkizunean.\nNola hobe dezakegu gure hiriko ingurumenaren kalitatea mugikortasunaren bitartez?\nMugikortasun jasangarriaren erronka gero eta kezka handiagoa da gizartearentzat, eta urtez urte gero eta gehiago dira mugikortasun efizienteago eta garbiago baten alde daudenak.\nOndorioz, autoaren erabilera partekatua, garraio publikoa edo mugikortasun modu berriak asko ugaritu dira azken hamarkadan. Bidaia multimodalak ere, non hainbat garraiobide konbinatzen diren (bizikleta eta garraio publikoa, adibidez) gorantz doaz.\nHerri administrazioak ere, joera berrien jakitun, neurriak hartu ditu horren inguruan eta, askotan, aldaketa-prozesuen buruan jarri da. Gero eta gehiago dira oinezkoek lehentasuna duten lekuak, garraiobide publikoak, hainbat garraio-operadoreren bitartez, ahalmen eta teknologia mailan hazten doaz, eta hiriko trafikoak gero eta leku gehiago egiten dio trafiko lasaiari, bizikletak ibil daitezen.\nHorretarako, mugikortasun eta trafiko azterketak egiteak hiri edo udalerri bakoitzaren ingurumeneko esparruaren barruan helburuak lortzen laguntzen dutela ikusi da.\nMugikortasunaren eta trafikoaren azterketa bidez plangintza egitea oinarrizkoa da erabakiak hartzeko. Hortaz, mugikortasunaren modelizazioak abaliabideak hobetzen laguntzen du eta erabiltzaileen asebetetze-maila hobetzen du. Mugikortasun eta trafiko azterketak ezinbestekoak dira gure hiriak haietan sortzen doazen mugikortasun modu berrietara egokitzeko.\nIngarteken herri administrazioari laguntzen diogu, eta baita garraio operadoreei eta azpiegituren kontzezioak ematen dituzten enpresei ere. Mugikortasunaren eta Garraioaren Aholkularitza eta Ingeniaritza enpresa bat gara, eta mugikortasuneko datuak gure bezeroentzako informazio baliagarri bihurtzen ditugu.\nMugikortasun eta trafiko azterketei buruz informazio gehiago behar baduzu, lasai deitu!


Berlin, egun txakurrak izateko hiririk aproposena | El Correo\nZurekinBerlin, egun txakurrak izateko hiririk aproposena\nBerlin, egun txakurrak izateko hiririk aproposena\nHiri honetako hotelen %55a pet-friendly dira\nUNAI SARRIUGARTE Miércoles, 28 agosto 2019, 07:21\nPasa den abuztuaren 26an Txakurren Nazioarteko Eguna izan zen. Hori dela bide, egun nazioarte mailan animalia hauek bizitzeko hiri aproposenetarikoa dena aztertuko dugu, Berlin.\nBerlinek txakurrentzat oso aproposak diren hainbat berdegune eta laku aurkezten ditu. Egun nazioartean ezagun xamarrak dira Grunewald, Jungfernheide, Arkenberge edota Pichelswerder esparruak. Era berean, gorotzen gai polemikoari aurre egiteko, lege zorrotzak jarri dituzte abian. Txakurren jabe batek isun handia jaso dezake gainean gorotzak jasotzeko poltsarik gabe aurkitzen badute.\nBestalde, kaleko txakurrentzako nazioarteko lekurik aproposenetako bat ere Berlinen aurkitu dezakegu, Tierheim Berlin izenekoa. Alemaniako hiriburuan kaleko txakurrak adoptatzearen gaineko inplikazioa ikaragarria da. Aterpe honetan animalia hauentzako zerbitzu oso bereziak eskaintzen dira, zirkuetako edota legez kanpoko komertzioko animali erreskatatuentzako gunea esaterako.\nHalaber, Berlinek garraio publiko guztietan edozein motatako txakurrak garraiatzeko aukera aurkezten du. Edonola ere, animalia hauen jabeek arau konkretu batzuk bete behar dituzte. Txakur guztiek lotuta joan behar dute eta tamaina konkretu bat gainditzen duten txakurrek muturrekoa eraman behar dute jantzita. Gainera, txartela ordaindu behar dute (prezioa murritzagoa da). Egitasmo honek berlindar guztiei egiten die mesede, animaliak batetik bestera ibili daitezkeelako autoa erabili beharrik gabe.\nGainera, nazioartean maskota gehien onartzen dituen hotel eskaintza aurkezten du. Berlinen hotelen %55 pet-friendly dira, baita bertako hainbat luxuzko hotel ere. Hotelez gain, taberna, jatetxe eta arropa denda gehienetan ongi etorriak dira txakurrak. Edonola ere, supermerkatu eta janari denda gehienetan kanpoan itxaron behar dute, eta baita zinema, museo ala haurtzaindegietan.\nBerlin, Euskera, Mascotas\n'Euskararekin gehiago ahalko duzu' leloarekin jarri dute martxan euskaltegien matrikulazio kanpaina\nArabako Bertsolari Txapelketako finalistak izango dira ostegunean Jimmy Jazz aretoan\n'Carpinteros' izeneko antzerki berezia izango da larunbatean Kuartangon\n'Zeppelin' izeneko txotxongilo-ikuskizun ibiltaria izango da astelehenean Gasteizen Txileko Unibertsitatean euskal migrazioa hizpide duen ekimen bat ospatuko dute gaur


Materialismoa vs espiritualismoa; Rufino Iraolaren iritzi artikulua - Goierriko Hitza : Goierriko Hitza\nEspiritualtasun purua bezain atzemanezina da materialtasun purua. Eremu fenomenikoan ezinezkoa da materia formarik gabe aurkitzea, edo formarik gabe materia aurkitzea. Adimenetik kanpo ez dago naturarik eta naturatik at ez dago adimenik. Zientziak kontzientziarik gabe desegin lezake mundua, eta kontzientzia zientziarik gabe gerta liteke hutsal. Errealitatearen barnea eta kanpoa, biak, integratu behar dira. Materialismoaren eta espiritualismoaren egia zatikatuak batuko lituzkeen eredu bat sortu beharko litzateke.Errealismoak kontzientziaren kanpoko eta independientetzat jotzen du unibertsoa. Idealismoak, aldiz, esaten unibertsoaren beraren substratua dela kontzientzia. Munduari zein adimenari independentzia-estatusa ematea errore handia da. Orain datorren korronte berria berdin oinarritzen da errealismoan eta idealismoan, baina gainditu eta transzenditu egiten ditu.


Sortu - Sortu martxan jarritako aldaketa politiko eta sozialaren bidean bere kapital guztia gehitzeko jaio da Araban\nSortu martxan jarritako aldaketa politiko eta sozialaren bidean bere kapital guztia gehitzeko jaio da Araban\nSortuk Arabako Kontseilua aurkeztu du gaur Martxoak 3ko plazan. Azaldu duen bezala, "aldaketa ekonomiko, sozial eta politikoaren norabidean herrialde irakiten dagoen unean" egin da aurkezpen hau. Horregatik, testuinguru "berezi" honetan, Sortuk bere indar politiko eta militante guztiak lan horretan inbertituko dituela esan du, beti ere, beste Araba baten alde lan egiten duten herri sektore guztiekin batera.\nTxus Martinez de Lahidalgak eta Itziar Amestoyk azaldu dute Arabako Kontseilua osatzen duten 21 lagunen izenean. Biek, Araba gero eta ezkertiarragoa eta abertzaleagoa dela azpimarratu dute. Adibide gisa aipatu dituzte Martxoaren 3koaren harira egindako azken mobilizazioak, Frackingaren aurka sortu den herri mugimendua, hezkuntza propioaren defentsan eta euskararen alde egiten ari den lana edo lan baldintzen defentsan eta eskubideen urraketen aurkako etengabeko langileen borroka. Madril eta Gobernuaren erasoei erantzunez.\n"Herri sektoreek norabide batean lan egin arren, PP – PNV kontrakoan ari dira etengabe. PP – PNV eredu ekonomiko eta sozial propioa bultzatzen ari dira, gehiengo batek aldarrikatzen duenarekiko antagonikoa dena: haiek sektore soziala murrizten dute, langileen eskubideak zapaltzen dituzte, Trebiñuko auzia ahaztuta daukate, ustelkerian murgilduta daude. SEAren, patronalaren mesedetara hartzen dituzten erabakiak", zehaztu dute.\nEredu honen aurrean, Araba sozialista, independentista, feminista, ekologista eta euskalduna, aldarrikatu du Sortuk. Eskubide sozialen alde eta lan-eskubideen alde lan egingo duelako; ingurumenerako herrialdean dauden arriskuen aurrean planto egingo duelako eta politika feminista bere sustraietan dagoelako. Baina horrez gain, Araba euskaldun eta euskaltzalearen aldeko hautua egin dute. Era berean Trebiñu ahaztuko ez duen Arabaren alde lan egingo du, bertako biztanleek gainontzeko arabarrok dauzkaten eskubide berdinak bermatuak izan dezaten.\nIldo horretan aurrera pausuak emateko, eskua luzatuta daukatela esan dute, eragile guztiei eta alderdiei ere bai. "EAJ PP- ren atzapar neoliberala uzteko prest baldin badago herri sektoreek markatzen duten norabidean lan egin nahi badu, aurkituko gaitu", ondorioztatu dute.\nSortuk, Martxoak 3ko plazatik zabaldu du mezu hau. "Abarrontzat eta bereziki ezkerreko esparru abertzalean kokatzen garenontzat, 1976ko martxoaren 3a erreferente handia da aldaketa politiko eta sozialaren bidean jauzi bat markatu egin zuen martxoaren 3ak. Hemen abiatu zen aldaketa gogoa elikatu duen kontzientzia kolektiboa", gogoratu du SORTUk.\nSorrera: 07 Martxoa 2013


Irakasbil: Eduki linguistikoak HEOCen\nEduki linguistikoak HEOCen / ►\nEr: Eduki linguistikoak HEOCen\nEduki linguistikoak HEOCen\nHausnarketa zenbait gairen inguruan\nde Luis Mari Txabarri Miranda - osteguna, 25 de otsaila de 2016, 12:41\nHEOCak dioenetik abiatuko naiz zuri erantzuteko. Helduen euskalduntzea ikaslearen komunikazio-gaitasuna garatzera bideratuko dela dio HEOCak, eta xede du gaitasun komunikatiboan sakontzea. Alegia, hiztuna, hizkuntza-erabiltzailea. Horretarako, erreferentziazko sei maila jakinetara biltzen du HEOCak komunikazio-gaitasuna, adierazle esanguratsuetan zehaztuta: testuingurua, komunikazio-jarduerak, estrategiak, gaitasunak, prozesuak, testuak eta jarduerak. Halaber, elkarreragin soziodiskurtsiboa hartzen du ardatz, hizkuntzaren ikuspegi komunikatiboa oinarri, eta ekintza komunikatibotan dator definitua. Oinarrian dagoen arrazoia xumea da: hizkuntzak ikastea enuntziatuak eraikitzen ikastea da.\nHizkuntza erabileraz hitz egitean, ekintzaz ari gara: testuinguru jakin batean, eta bertako praxiari erantzunez, pertsonen artean gauzatzen diren enuntziatuaz. Testuinguruaren baldintzak eta ezaugarriak biltzen dituzte erabilera horiek; ez bakarrik gaiagatik edota hizkuntza baliabideengatik, baizik eta, nagusiki, egituragatik. Izan ere, egitura jakinak eta nahiko egonkorrak dituzten testu generoak baliatzen dituzte pertsona horiek adierazi nahi dutena azaltzeko, eta enuntziatu horietan oinarrituta, ulertzen eta sortzen dituzte praxi-eremu jakin horri dagozkion enuntziatuak, horretarako egokien irizten dieten estrategiak erabiliz.\nEkintza komunikatiboaren ekoizpena da enuntziatua, diskurtsoaren katabegia. Eskainitako egoerari erantzutera dator, eta ez dago bereizterik, erantzuna den horretan, barrutik eta kanpotik --forma eta esanahia-- zehazten duten aurrez adierazitako katabegietatik. Bestalde, gizarte-praxia den heinean, kateamendu horretan erantzun-erreakzioak eta oihartzun dialogikoak sortuko ditu, besteak beste, enuntziatarioak ez direlako elementu pasiboak, aktiboak baizik. Hain zuzen, horrexek ematen dio enuntziatuari berezko ezaugarrietako bat: norabidea. Alegia, egile bat du eta hartzaile bati dago zuzendua, azken honengan erreakzio bat, erantzun bat lortzeko. Halabeharrez, testuinguru jakin batean kokatuko da ekintza komunikatiboa, zerbaitek eraginda eta helburu bat lortzera bideratua. Alegia, katabegia, kateamendua, katea. Katea diskurtsiboa.\nHorrenbestez, planteamendu komunikatiboaren arabera, benetako komunikazio-unitateek hartu dute tokia hizkuntzen ikas-irakaskuntzan: enuntziatuak, ekintza komunikatiboak. Benetakoak, bloke naturalak. Eguneroko praxian gizarte-ekintza arautzen dute, eta horrexegatik dira, hain zuzen, hizkuntzaren ikas-irakaskuntzako abiapuntu eta helburu. Ez unitate txikiagoak; ez hizkuntza formak. Izan ere, paradigma honetan, aldagai eta osagai ditugu hainbat eduki -- testuinguruaren ezaugarriak, gaiak, kultur erreferenteak, testu-generoak, hizkuntza-funtzioak, adierazpide testualak...--, guztiak, betetzen duten funtzioaren arabera, gaitasun komunikatiboa garatzera zuzenduak.\nSheila Estaire aipatzen duzu. Javier Zanónekin batera idatzitako El diseño de unidades didácticas en L2 mediante tareas: principios y desarrollo[i] liburuan komunikazio-atazak eta ataza bideratzaileak bereizten ditu:\nLa definición de tarea comunicación puede reconciliarse en las siguientes características: i) representativa de procesos de comunicación de la vida real; ii) identificable como unidad de actividad en el aula; iii) dirigida intencionalmente hacia el aprendizaje del lenguaje; iv) diseñada con un objetivo, estructura y secuencia de trabajo, y v) orientada a la consecución de un objetivo de manipulación de información/significados.\nLas «tareas posibilitadoras», en el otro extremo, son las formadas por las actividades centradas en el desarrollo del dominio de los contenidos necesarios para la realización de las tareas de comunicación. De esta forma son fácilmente identificables como tareas-tipo de «presentación», «exploración», «explicación» y «discusión», «práctica y corrección», etc., de los diferentes bloques y tipos de contenidos a utilizar en las tareas de comunicación.\nGramatika-edukien lanketari begira, hiru dira, CAMPS[ii]en hitzetan, kontuan izan beharreko puntuak:\n·Jarduera metalinguistikoaren gaineko hausnarketa, helburu nagusitzat hartuaz.\n·Ikaskuntzarako erabiliko diren erreferentziazko eredu linguistikoen ezaugarriak.\n·Ikas-irakas jardueren oinarrizko ezaugarriak, jarduera metalinguistikoa eta gramatika-kontzeptuak eraikitzea ahalbidetuko dutenak.\nAlegia, hizkuntza bera behaketa-, azterketa- eta hausnarketagai izatea. Ez helburu. Izan ere, hitz egiten ikastean ez dugu hizkuntzaren kodea edo gramatika bakarrik ikasten, baizik eta egoera komunikatibo batean, partaideen harreman-maila kontuan izanik, enuntziatu ezberdinak ekoizten ikasten dugu, lortu nahi den helburua, elkarrekintzaren tonua, erabiliko den kanala, eta gizarte-praxi hori erregulatzen duen araudiaren arabera. Hau da, ez da bakarrik esaldi zuzenak osatzen ikastea, baizik eta jakitea hurkoari zer esan, noiz eta nola esan; eta, hori bezain garrantzitsua dena: zer eta noiz isildu. Esan daiteke ezagutza linguistikoa (hizkuntzaren egitura formalaren ezagutza bezala ulertuta) beharrezko baldintza dela, baina ez nahikoa hizkuntza erabilerak hobetzeko. Horrela, behaketa-, azterketa- eta hausnarketagai izanik, laguntza bilakatzen da gramatika, bitartekoa, euskarri.\nEdukien lanketa eta errepasoa? Planteamendu horrek gehiago du, oinarrian, izaera konduktistatik proposamen soziodiskurtsibotik baino. Haatik, horrek ez du esan nahi horrela ikasiko ez denik, besteak beste, urteetako ikuspegia izan delako,\nAzalpena -> Praktika kontrolatua -> Praktika askea\nedo, beste era batera esanda,\nPraktika mekanikoa -> Praktika esanahiduna -> Praktika komunikatiboa\nProposamena ekoizpenean ardazten baldin bada ere, ez hizkuntza erabileran, badu bere arazotxoa: ez da, ez esanahiduna, ezta komunikatiboa ere. Izan ere, testuingururik gabe, ez darama ez adierarik, ez zentzurik.\nHorretaz gain, kontuan izan behar da esaldia izan dela urteetan gramatika-edukien unitate eta euskarri, baina ez dago esaldiak adierazi nahi duenera iristerik testuinguruari erreparatzen ez bazaio; honek eskaintzen baitio zentzua eta aitortzen adiera. Esaterako, "Hau zortea, nirea!” --loteria tokatu zait--, edota "Hau zortea, nirea!” --minbizia dudala esan didate. Horregatik, indarrean dagoen HEOCak gramatika-edukiak enuntziatuen baitan landuko direla proposatzen du; alegia, gramatika-edukien alderdi morfologikoak, sintaktikoak, semantikoak eta pragmatikoak hartuko direla kontuan. Esaldia testuingururik gabe, neutroa baita, adierarik gabea, noiz eta proposamena forma eta esanahia lotzea denean, zentzua eta adiera ematea. Haatik, oinarrian ez dago gramatikaren lanketa esplizitua ezabatzea, baizik eta ekoizpen-jardueretan txertatzea, ikas-irakaskuntza komunikatiboa eta esanguratsua kaltetu gabe.\nBaina, "ikasleak gramatikaren eskean etortzen zaizkigu maiz; eta ez bakarrik unitateko edo ekintzarako behar dituenak baizik eta mailako eduki solteak ziurtatze aldera, testuinguruitik kanpo eta helburuaz haratago?” Zilegi da eskaera (ikus eranskina). Baina harritzekoa? Pentsatu besterik ez dugu egin behar zenbat urtetan balioetsi den/dugun gramatika trebetasunen kaltean; zer estrategia baliatu izan den/dugun ikaslea mailakatzean; zer hautetsi izan den/dugun klasea hastean; zer proportziotan landu diren/ditugun gramatika-edukiak eta trebetasunak... Hezkuntza formalean zein gurean. Urteetako balio-aukerak izan dira, ikasleriarengan sustraitu direnak. Morfologia eta sintaxia landu izan dira, nagusiki, hizkuntza erabileratik aske, loturarik izango ez balute bezala. Dibortziatuta.\n[i] Estaire, S.; Zanón, J. (1990): Comunicación, lenguaje, y educación, 7-8 aldizkarian, 1990, 55-90 or.\n[ii] CAMPS, Anna (2014): Hacia una renovación de la enseñanza de la gramática. Lenguaje y Textos, 40, 7-18 or.\nIr a... Ir a... Irakasbil izena Irakasbil e-Hizpide aldizkariko foroa Irakasbileko glosategia Didaktika Prestakuntza-ikastaroak Boga Ikasbileko atazak Moodle-trikimailuak Primeran metodoa ikasgelan Ebaluazioa Hizkuntz kontuak irudi orokorrak


RockTheSport | Diego Garciaren Oroimenezko XXVI. AZKOITIAZPEITIA nazioarteko maratoi erdia. | 2019 | Azkoitia Gipuzkoa\nDiego Garciaren Oroimenezko XXVI. AZKOITIAZPEITIA nazioarteko maratoi erdia.\nNoiz 2019(e)ko martxoaren 30(a), larunbata(e)ko 16:30(e)tatik 2019(e)ko martxoaren 30(a), larunbata(e)ko 19:00(e)tara\nIzen-emate egunak: 2018/12/19(e)ko 17:30(e)tatik 2019/3/28(e)ko 23:59(e)tara\nAzkoitiAzpeitia (Azkoitiko ibilbidea)\nAzkoitiAzpeitia (Azpeitiko ibilbidea)\nDiego Garciaren zinta\nBadator Diego Garciaren Oroimenezko XXVI. Nazioarteko AZKOITIAZPEITIA Maratoi Erdia. Historia egin duten 25 edizio bizi izan baditugu 2018 urte-arte, 2019ko Martxoaren 30ean, TXAPELDUN HISTORIAK kontatzera eta bizitzera eramango zaituztegu.\nIzan ere, 2019.urtean 25 urte betetzen dira, Diego Garcia, Martin Fiz eta Alberto Juzdadok Helsinkin lortu zuten garaipen hirukoitz hartaz. Balentria hura gogora ekarrita, AzkoitiAzpeitia lasterketarekin bat hasi zen historia jarraitu nahi dugu kontatzen. Txapeldun handien historiak, historia ahaztezinak. Esfortzu, elkarlan eta eskuzabaltasun historiak. Inspiratu eta bultzatu gaituzten historiak.\nBaina, beste txapeldunen historia asko dago AzkoitiAzpeitian. Ez direlako txikiak, grina eta leialtasuna erakusten dutenak, gure proba aparteko egiten duten historiak.\nDenok gara lasterketaren historiaren parte, eta irabazleez edo korrikalari ospetsuez gain, lasterketa honetan parte hartzen, laguntzen edo zabaltzen duten oro, sentitu daiteke TXAPELDUN.\nAukeratu Ezin dut nire izen-ematea BUKATU EZ NAIZ IZEN emandako bezala agertzen Nire IZEN-EMATEAREN EGIAZTAGIRIA behar dut Nire kirol LIZENTZIA ez du onartzen BAJA/ITZULKETA/TITULAR aldaketa Nire izan-ematearen DATUAK ALDATU nahi ditut Ekitaldiaren ARGIBIDE OROKORRAK (dortsal ematea, ibilbideak, ordutegiak, araudia, zerbituak, e. a.) Ekitaldia ITXIA dago. Nola egin dezaket izen-ematea? SAILKAPENEN gorabehera


Euskal Estatuarekiko dagoen pertzeptzioa aztertzeko ikerketa\nArgazkia.- IGOR ZALBIDEA\nIpar Hegoa Fundazioak eta EHUko Parte Hartuz ikerketa taldeko irakasle adituek elkarlanean, Euskal Estatuaren eraikuntzari bidea zabaltzeko lanari jarraipena emateko egitasmoa garatzen ari gara. Hain zuzen ere, Euskal Estatuarekiko dagoen pertzeptzioa aztertzeko ikerketaren lehen datuen aurrerapena duzu eskuartean, Aztiker enpresak egin inkesta abiapuntu, Euskal Herria osoko ikuspegia ematen duena.\n[+] EUSKAL ESTATUAREN PERTZEPZIOAREN LEHEN DATUAK\n[+] METODOLOGIA IPAR EUSKAL HERRIA\n[+] METODOLOGIA HEGO EUSKAL HERRIA\nAzaroaren 29an, Ipar Hegoa Fundazioak "Euskal Estatuari bidea zabaltzen" liburua aurkeztu zuen Bilboko Foru Artxibategian. Azterlan sakon honen bidez, Euskal Estatuak Europan duen bideragarritasuna aztertu da, horretarako nazioarteko komunitate akademikoak nazio bat osatu eta ezaugarritzeko beharrezkotzat jotzen dituen funtsezko elementuak aztertuz: arrazoi historiko eta politikoak, arrazoi identitario eta kulturalak, arrazoi sozioekonomikoak eta lurralde antolakuntza.\n"Euskal estatuari bidea zabaltzen" jardunaldiak\nEuskal Estatuari bidea zabaltzen azterlanean, Euskal Estatuak Europan duen bideragarritasuna aztertu da. Gogoeta horiek konpartitzeko eta gehiago sakontzeko, 2013 urtean bost mintegietan banatu den hausnasketa eta eztabaidarako tartea ireki zuen Ipar Hegoa Fundazioak. Bertan liburuaren osaketan jardundako eta gai ezberdinetan adituak diren pertsonek parte hartu zuten.


Izozmendiak – Gizapedia\nIzozmendi bat Groenlandian.\nIzozmendiak, iceberg ere deituak, itsaso nahiz lakuetan flotatzen duten izotz eta elurrezko masa edo puska handiak dira, glaziarrak ur ertzera heldu eta haietatik askatzean sortuak. Glaziar handienak Antartika, Groenlandia, Alaska eta Ipar Amerikako glaziarretatik sortzen dira, eta zabaleran metro batzuetatik ehundaka kilometro izatera hel daitezke, altueraz ehundaka metro izatera heltzen dira; hain zuzen ere, urteak pasatzen dira izozmendiak itsaso eta aintziretan urtu arte. Guztiz desagertu arte, izozmendiak itsasoan zehar mugitzen dira, korronteek eta haizeak bultzaturik, batzuetan milaka kilometro eginez, batzuetan poloetatik urrun eta latitude epeletaraino. Hain zuzen ere, izozmendiak ontzien nabigaziorako arrisku handienetakoa dira; esaterako, Titanic bidaiontziaren istripua izozmendi batekin izandako talkak eragin zuen.\nOhartu behar da izozmendietako izotza ez dela itsaso eta aintziretako uretatik sortu, eta beraz izozmendiek bere baitan duten ur guztia geza dela.\nIzozmendi batean bi parte bereizten dira: ikusten duguna, ur gainekoa, txikiena dena; eta ur azpikoa, ikusten ez duguna, eta askoz ere handiagoa dena. Zehazki, izozmendien masaren %85 ur azpian egoten da, baina kopuru hori gutxigorabeherakoa da, izozmendiaren formaren arabera bereziki. Hain zuzen ere, zerbaiti buruz informazio gehiena ezkutuan dugunean, izozmendiaren punta besterik ez dugula ikusten esaten da metaforikoki.\nMota desberdinetako izozmendiak bereizten dira. Adibidez, izozmendi lauak lautada itxurako izozmendiak dira, izotz-plataforma kontinentaletik askatuak, bereziki Antartikatik.


Denbora | 100 lengoaia 11 esperientzia\n… denok desiratzen dugun eta faltan izaten dugun hori. Guretzako denbora, gure gauzetarako, bakoitzak bereak, bere afizioak, bere pasioak, bere gustuak…\nNahi dugun horretan denbora galtzea.\nDenbora irabaztea, baina ez lehenago iristeko edo inori irabazteko.\nAtsedena hartzeko denbora izatea, edo nekatzeko nahi badugu, dibertitzeko, gozatzeko, erlaxatzeko, denbora pasatzeko, begira egoteko, itxaroteko, aspertzeko, amets egiteko…\nDenbora izatea nahi dugun bezala bizitzeko, ez agintzen diguten bezala…\nIzan ere, denborak dimentsio soziala du eta baita dimentsio pertsonala eta subjetiboa ere, norberaren baitan dagoena. (1)\nGaur egungo bizitzak, gure gizartean, ordutegiak, planifikazioak, denboraren kontrolak, e.a. behar-beharrezkoak ditu baina haurtzaroan beste era batera ikusten dira gauzak: haurrentzat ordutegiak “gogaikarriak” dira, inposatuak dira, horren aurrean beti protestatzen dutena (“jooo… itxaron pixka bat”, “jooo… jolasten jarraitu nahi dut”, “jooo… orain ez”…).\nZer gertatzen da eskolan? Nola bizitzen da denbora? Edo denbora falta besterik ez al da sumatzen? “ez daukagu denborarik”, “denbora falta da”, “ezin da denbora galdu”, “orain bai”, “orain ez”… Pertzepzio honek presara eramaten gaitu nahi eta nahi ez, estresera, ezinegonera; eta haurrak alde batetik bestera bultzatzera eta arrastaka eramatera, egoera batetik bestera, eduki batetik bestera, zentzugabekeria batetik bestera…\nBaina, haurtzaroko erritmoak errespetatzea, haur bakoitzaren erritmo berezia errespetatzea gakoa da heziketa orekatua eta lasaia bermatzeko, arrazoia eta emozioa kontuan hartzen dituena, adimena eta espiritua. Eta erritmo desegokiak kaltegarriak dira eta desberdintasuna eta esklusioa baimentzen dute. Beraz, pertsona bakoitzak behar duen denbora aurkitzen jakin beharko genuke, eta, era berean, hezkuntza-ekintza bakoitzari behar duen denbora ematen. (1)\nBaina egia da ez dagoela denetarako denborarik, beraz , zertaz erabili pentsatu behar dugu, eskolako denbora dela-eta lehentasun batzuk aipatuz eta zeintzuk diren oinarrizko egitekoak definituz. Honek erabaki batzuk hartzera eramango gaitu, kontziente izanez zeintzuk izango diren eskolan lehentasunezko eginkizunak eta zeintzuk baztertuko ditugun.\nHaurtzaroari denbora itzuli behar zaio euren aprendizaiak bereganatzeko, bizitzeko, ezagutzeko, ikasteko eta eraikitzeko espazioak eskainiz. Denbora izatea eta era libre eta autonomoan erabiltzea hobeto ikasteko behar bat da. Rousseau-k dioenez “haurtzaroak ikusteko, pentsatzeko eta sentitzeko bere modua dauka eta geurearengatik ordezkatzen saiatzea tontakeria galanta litzateke”. (1)\n(1) “La educación lenta”. Joan Domènech\nGure ikasleek IZATEKO denbora dute.\nGure ikasleek EGOTEKO denbora dute.\nGure ikasleek PENTSATZEKO denbora dute.\nGure ikasleek BEGIRATZEKO ETA ESPERIMENTATZEKO denbora dute.\nGure ikasleek ENTZUTEKO denbora dute.\nGure ikasleek HITZ EGITEKO denbora dute.\nGure ikasleek ISILIK EGOTEKO denbora dute.\nGure ikasleek LAN EGITEKO denbora dute.\nDenbora… BEGIRATZEKO ETA ESPERIMENTATZEKO\nDenbora… HITZ EGITEKO\nDenbora… ISILIK EGOTEKO\nDenbora… LAN EGITEKO\nDenbora San Millanen


Josu Bergara kantautoreak, bere bandaren laguntzaz, bostgarren diska grabatu du - Taupaka\nJosu Bergara kantautoreak, bere bandaren laguntzaz, bostgarren diska grabatu du\nJosu Bergara Aretxabaleta bakarlariak (Ean jaioa, Bizkaian, 1979. urtean) diska berria Urdulizko Tio Pete estudioan grabatu du. Zazpi musikarien laguntzarekin, bederatzi abestiz osatutako lana gauzatzea lortu dute.\nBergararen abesti berrietan doinu akustikoak eta zuzenekoak sekulako garrantzia izango dute, oraingo honetan, bandako musikari bakoitzaren fintasuna eta samurtasunari protagonismo berezia eskaini nahi izan diotelako.\nGrabazio guztia zuzen-zuzenean egin dute, musikari guztiak elkarrekin aritu dira sesio akustikoetan. Bitxikeri bat azpimarratzeko, grabaketa egunetan soilik estudioan erabiliko den koladun piano bat alokatu dute. Horrez gain, jazz musikaren eragina nabaria izan da, batez ere pianoa, kontrabaxua eta bateria-joleen lanean.\nAbestien hitzetan eta melodietan ardatz poetiko argiak sumatzen dira, eta oinarri literarioak letra ezberdinetan igarri daitezke. Horrez gain, kantuegileak gai anitzak jorratzen ditu: batzuk nahiko xelebreak: aitatasuna eta deskonexio teknologikoa, adibidez. Beste batzuk ohikoagoak euskal kantagintzan, adierazpen askatasuna eta zenbait gai sozial edo politikoak hizpide dutenak, esate baterako.\nBergararen bandan eskarmentu handiko musikariak daude: Nerea Alberdi Etxebarria, bibolinjolea eta konpositorea; Mikel Nuñez Lauzirika pianojolea; Irati Bilbao Gandarias abeslaria; Daniel González Álvarez baxujole eta kontrabaxujolea; Lüi Young gitarjolea eta Txema Arana baterijolea.\nProdukzio musikala bilboko Dr. Maha´s Miracle Tonic taldeko abeslariaren ardura izan da: David Sanchez Damián. Bestalde, grabaketa estudioaren teknikaria Unai Mimenza izan da.\nGrabazio sesioetara artista eta gonbidatu bereziak ere gerturatu dira, Gaizka Peñafiel trikitilaria, Naroa Gaintza abeslaria eta Rayco Sanchez Raperoa, besteak beste.\nJosu Bergarak apustu handia egin du diska berriaren autoekoizpen, grabazio eta produkziorako. Emaitza ekainean aurkeztuko dute, Bilboko Kafe Antzokian.


Ekogunea, Kutxa Fundazioa. Hezkuntza programa Baratzea\nLH 1, 2, 3. maila Baratzea\nEtorkizun hobeagoa lortzeko lana egiten duten horientzat!\nBaratze eskolako ginkana\nBaratze-eskola izena duen erakusketa bizi honetako 6 eremu ezberdinetan burutuko da froga jolas hau. Haurrek, baratzarekin lehenengo kontaktua izateko balioko du eta jolas dinamiko, aktibo eta parte hartzaileetan oinarrituta, ikasleen arteko elkarlana eta baratzearekiko interesa sustatzeko balioko du.\nHaurrek Baratze Parkean landare jangarriak identifikatzen ikasiko dute, baina baita basalandareak ere. Ohikoak ez diren barazki eta loreak bildu behar izango dituzte eta bukaeran entsalada koloretsu bat prestatu, beti ere modu ekologiko eta osasuntsuan.\nBaratzeko biodibertsitateaz jabetu.\nKontsumitzen ditugun barazkiak landare gazteak izan ohi dira, oraindik heldugabeak.\nKontsumitzen ditugun barazkiak landare desberdinen atalak dira: lorea, sustraiak, zurtoina.\nOhiko barazkiez gain badaude jangarriak diren basalandare ugari ere.\nEgunero jaten ditugun barazkien atzean lan handia dagoela ohartu.\nArtoa baserriko hainbat animalia elikatzeko erabili izan da aspalditik eta egun guk ere jaten dugu. Garaiaren arabera ikasleek zenbait artaburu jasotzeko aukera izango dute eta bestela lehenagotik jasotako artaburuak saski baten bilduak egongo dira animaliei bazka emateko. Horretarako artaburuak aletu eta aleak irindu egingo dituzte.\nZain dezagun baratzea\nTailer honetan baratzeko oinarrizko lanak eta lanabesak zeintzuk diren ikasiko dute haurrek. Horretarako, landaketa mahaietan baratze bat martxan jartzeko jarraitu beharreko pausoak landuko dituzte, banan-banan: ereitea, lurra lantzea, ureztatzea, ongarritzea, … urte sasoiaren araberako barazki ekologikoak landatuko dituzte eta baratzezaintza ekologikoaren oinarrizko kontzeptuak ikasi.\nEkintza edo jarduera parte-hartzaileen bidez baratze bat sortzeko jarraitu beharreko pausoak zeintzuk diren ikasi.\nLurraren prestaketa, hazien ereitea, lurraren ongarritzea, ureztatzea …\nLandare baten hazkuntzaren faseak.\nBaratzeko animaliak: intsektuak, barraskiloak, zizareak,...\nBaratzeko lan mota ezberdinak eta landareak ezagutu.\nTailer hau, Pausoak programa okupazionalarekin elkarlanean burutzen da. Haurrek aniztasun funtzionala duten pertsona hauen lana ezagutzeko hiru gune bisitatuko dituzte. Negutegia, oilategia, eta baratzak.\n“Por cuatro esquinitas de nada” - Jérôme Ruillier ipuina kontatu.\nEta zuek ezagutzen al duzue aniztasun funtzionala duen norbait? Gonbidatuko dugu gelara egunerokotasunean zer egiten duen kontatzeko?\nEkintza edo jarduera parte-hartzaileen bidez aniztasun funtzionala duten pertsonen lana baloratzea, errespetua sendotzea eta laguntzako jarrerak garatzea.\nAniztasun funtzionala duten pertsonak gu bezalakoak direla barneratzea.\n- Baratzea gure ikastetxean (Baratzea daukagunentzako)\n- Baratzea gure ikastetxean (Baratzea ez daukagunentzako)\n- Baratzea eraikitzen


Hezkuntza Eskubidea by MARIJE AGUILLO 2575 views\nEskoziarrak by MARIJE AGUILLO 1656 views\nCeremonia del Homenaje by Mariluz Maldonado 3054 views\nT 11 actividad pesquera en españa by Mariluz Maldonado 6886 views\nPracticast12 by Mariluz Maldonado 6707 views\nPirámidedepoblacion2eso by Blanjobel 7976 views\n1. INUIT Maialen Etxebarria Ainhoa\n2. Inuitak Groenlandian,Alaskan, Kanada goialdean eta Siberian bizi diren tribu bat dira. Eskimal izenez ere ezagutzen ditugu baina ingelesez Inuitak deritze. Beraiek nahiago dute Inuit deitzea, eskimal hitzan haragi gordin jale esan nahi duelako.\n3. Eskimal biztanle kopurua 113.000 biztanlekoa da gutxi gora behera, horietatik hogeita hamabi mila Groenlandian bizi dira, berrogeita hamabost mila Kanadan, Hogei bost mila Alaskan eta mila gutxi gora behera Siberian.\n4. KOKAPENA Kanada eta Groenlandian SIBERIAN Groenlandia, Alaska, Kanada goikaldean eta Aleutiar isletan bizi dira. Siberian ere badaude gutxi batzuk eta ipar poloan ere bai. Hudson badia inguruan ere bizi dira batzuk. Kilometru karratu askotan bizi dira eta oso biztanle gutxi dira. Aleutiar isletan:Alaska\n5. Indartsuak dira eta ondo proportzionatuak. Beraien altuera gutzi gora behera 1'58 eta 1'64cm artekoa da gizonezkoetan. Emakumeetan 10 zentimetro gutxiago. Beraien aurpegiak zabalak eta lauak dira, papu lodiekin. Sudurra arteza da, luzea eta fina. Burezurrak handiak dauzkate. Hile beltza, eta lisua. Zaharrenak baino ez dauzkate kanak eta oso gutxi gainera, burusoiltzea ez dute ezagutzen. Daukaten bizar gutxia depilatu egiten dute ez izotzik sortzeko. Aurpegiko azala gorrixka da eta gorputza marroi hori kolorekoa indio antzekoa. Begiak, kafe kolorekoak ez dira borobilak txinatar itxura dute. INUITEN ITXURA\n6. Bizitza nomada bat dute, animalen migrazioak jarraitzen dituzte ehizatzeko horien artean gehienbat hartzak, baleak, fokak eta karibuak ehizatzen dituzte. Animali hauetatik ahal dituzten parte guztiak aprobetxatzen dituzte:jateko, janzteko, etxeak egiteko eta beste animalia batzuk ehizatzeko erremintak egiteko. Orain inguruaren aurrerapen mailagatik,aldatzen ari da beraien bizitza modua, baina beraien abitu batzuk praktikatzen jarraitzen dute adibidez foken ehiza.\n7. GARRAIOAK ETA ARMAK Arpoia, ezinbesteko arma dute izotzeko ehizan. Arrantzarako eta txorien ehizarako dardoak eta sareak erabiltzen dituzte. Garraiorako trineo bat erabiltzen dute txakurrek tiratutakoa.Trineoan janaria eta produktuak garraiatzen dituzte baina distantzia laburrak egiteko ere erabiltzen dituzte. Egurrezko bi patin irristagarri dauzka. Barkuak ere oso beharrezkoak dira , sobre todo en las regiones periféricas consisten en un armazón ingeniosamente construido con costillas y travesaños de madera con un forro bien tenso de piel de foca y es capaz de resistir el embate de las olas, incluso con mar gruesa, pueden caber varias personas o cargas pesadas.\n8. INUITEN ERLIJIOA Inuitak espiritu eta indarretan sinisten dute asko, que residir en las personas, los animales o lugares y los objetos inanimados. Hiru indar existitzen dira beraien ustez. − Espiritu inmortala − Gorputzaren beroa eta arnasa. − Arima. Pertsona zaharrak eta gaixoak, batzuetan beren izenak aldatzen zituzten beste izen batekin pentsatzen zutelako izen horren sendatuko zituela .Pentsatzen zuten gaixotasunak ispiritu gaiztoak eragiten zituztela. Indar espiritual garrantzitsuenak beraientzat hauek ziren: − Sedna ugaztunak kontrolatzen dituen jainkosa. − Sila aireko ispiritua: denbora kontrolatzen du eta ehiza kontrolatzen du.\n9. INUITEN HIZKUNTZA Egur linguistiko berdinekoak dira: − Groenlandiakoa − Alaskakoa − Aleutiar isla ekialdekoa − Aleutiar isla mendebaldekoa Inuiten dialektoak oso antzekoak dira.Groenliandiako inuit bat oso ondo ulertzen da Alaskako batekin zailtasunik gabe. Inuktitutera edo Inuktitut Kanadako eskimalen hizkuntza da, Yukon, Ipar-Mendebaldeko Lurraldeetan, Nunavut, Quebec eta Ternua eta Labradorgo iparraldean egindakoa. Aldaera guztiak kontutan hartuz, "inuiten hizkuntzek" guztira 80.000-90.000 hiztun dituzte, Alaska eta Groenlandian bizi direnak barne. Errusiako Chukotka penintsulan ere hiztun batzuk oraindik bizi dira.\n10. JANARIA I nuitak tradizionalki arrantzaleak eta ehiztariak izan dira. Geihenbat baleak, morsak, karibuak, elurretako hartzak, bueiak eta txoriak jaten dituzte baina batzuetan elurretako azeriak ere jaten dituzte, oso zailak baitira ehizatzeko. Inuiten dieta tipikoa proteina eta grasekin daude. Ez da posible bizi diren lekuan landareak lantzea, baina negua amaitzen denean ahal dutena hartzen dute: sustraiak, frutak edo belarren bat. 1920ko aroan, Vilhjalmur Stefanssonek inuit talde bat aztertu zuen. Gizon honek aztertu zuen inuitek ez zutela karboidratorik jaten baina ez zitzaien ezer txarik gertatzen osasunean eta indartsu jarraitzen zuten. Ere bai aztertu zuen inuitak bitaminak zituztela neguan zehar baina ez zuten landarerik ez barazkirik jaten. Ikusi zuen inuitak bitamina C-a lortzen zutela haragi gordinari esker: balearen azalari esker eta foken tripei esker.\n11. Batez besteko urteko tenperatura 0gradutik beherakoa da. Negurik hotzenetan 55º zero azpirarte heltzen da. Tenperatura gogorrak ez dute uzten babesetik irtetzen egun batzuetan zehar. Klima artikoak ezinezko egin du edozein nekazaritza mota eta ez dute landarerik produzitzen. Kontsumitzen diren begetal bakarrak caribu ilen tripetatik ateratakoak dira hil ondoren. Inuitak egosi egiten dituzte beraien janari parte handi bat. Haragi gordin asko jaten dute,barruko organoak barne. Modu honetara, dieta eskimalak bitaminak eta gatz beharrezkoak ditu. Ura, edari bakarra, elurra eta izotza urtzen lortzn dute. KLIMA Klimograma U O MA M E U A I U A A\n12. Kanturako inuit teknika ahots-tentsioagatik da aipagarria eta pultsazio erritmiko arraroagatik. Musika gehiena ahotsezkoa eta tanborrezkoa baino ez da inuiten dantzak bi motatakoak dira: Pantomimak eta zeremonialak. Inuiten artean musikak helburu erlijiosoa du. Beren jainko jainkosei abesten diete. KANTUA ETA DANTZA Erdiko eskualdeko inuitak hilak larruazaletan biltzen dituzte, aleutiar isletan hilak embaltsamatzen dituzte.Inuitak ez diote beldurrik hiltzeari baina hilei beldurra diete horegatik inork ez ditu nahi hilak enterratu baina enterratzen dituenak babes handia jartzen diote HILAK\n13. Izotzezko blokez egindako etxea(igloo) izan zen inuiten etxe oikoa, labanaz ebakitako elur izoztuaren zatiak, bata bestearen gaineak jartzen ziren de modo que se levantaran en espiral e inclinados ligeramente hacia dentro, para formar una cúpula sin andamiaje alguno. 4 metro diametro baino gehiago ahal zituen artim eta 3 metro altu. Leiho bat jartzen zen irteteko tunelaren gainean. Iglooaren barruan, izotzez eginda egon arren, 15ºtararte heltzen da.Neguan zehar, inuitak ez dira iglooetatik irteten. Baina hiltzeko moduko hotza egiten dueneak larruazalez egindako dendak egiten dituzta ETXEAK\n14. PAISAIA ETA INGURUA\n15. Industria, artea eta jantziak Inuiten bizimodua animalien, hezurren eta hondartzera ailegatzen diren egurren menpe dago. Erraminta batzuk landutako harriarekin egiten dituzte. Kutxilloak egiteko marfila erabiltzen dute. Arteak garrantzi handia du. Animalien eta gizonen eskultura txikiak egiten dituzte. Ehiza eta inuiten aktibitateak ere daude tallatuta harrietan. Inuiten arropa eta oinetakoak animalien larruazalez eginda daude. Josteko animalien hezurrez egindako joztorrotzak erabiltzen dituzte. Haria animalien beste parte batzuez egina egoten da: tendoia adibidez. Amak umea eramateko jake handi handiak egiten zituzten horrela umea haizetik babesten zen. Botak caribuz edo foken azalaz eginak daude.\n16. Familiatan banatzen ziren hauek bakoitzak bere etxea zuten, batzuetan bi familia lagun ere elkartzen ziren. Gizonak batera lan egiten zuten beren umeei jaten emateko eta emakumeak etxean geratzen ziren umeak zaintzen edo etxeko lanak egiten. Gizona hiltzen zitzaionean alargunak bere seme txikia itotzen zuen ez zeukalako mantentzeko biderik, eta ama hiltzen bazen ama enterratu eta umea berarekin batera enterratzen zuten bizirik, beste emakume bat aurkitzen bazuen gizonak ez zen hori gertatzen. Ume gazteak debekatuta zeukaten foka txikia edo edozein animalli gzte jatea. Gazte solteroak talde sexual libreak osatzen zituzten eta gazte guztik gazteentzako etxe batean bizitzen ziren. Inuiten artean ez daukate agintaririk.Agintzen duena ehiztari hoberena da eta denek entzuten duten pertsona da. Ez doa oinordekoz-oinordeko. Hilketaren kasuan, juztizia mendeku pertsonalaren bidez egiten da atake sorpresa bat egiten zioten besteari.. FAMILIA ETA ERLAZIOAK\n17. HISTORIA Inuiten herriaren jatorria Thule kulturatik dator. Thule kultura kristo aurretik 1000.urtean Alaska mendebaldetik etorritako kultura da eta ekialderantz zabaldu zen. Thule kultura baino lehenago egondakoak Dorset ziren baina Thule kulturakoak gainendu zitzaien. Thule-ak Dorsetei gailendu zitzaien txakurrak arma hobeagoak eta garraio hobeagoa zituztelako. Inuitek harreman komertzialak eduki zituen hegoaldeko beste herri batzuekin. Baina beraien artean, istiluak eta gudak eduki zituzten. Lehenengo Europar biztanleekin harremanak, Groenlandian bizi ziren bikingoekin izan ziren. Thule kultura 13.mendeak Kanadara heltzen hasi zen. 1350az geroztik Inuitak ehiza eta arrantza utzi behar zituzten izotz aro txikia izenekoagatik. Baleak jateari eta ehizatzeari utzi zioten eta pobretu egin ziren. Baina Alaskako inuitak bale ehiza jarraitu ahal izan zuten. Klima aldaketagatik inuitak iparralderantz bidaiatu behar izan zuten.\n18. KULTURA MODERNOA Inuiten bizitza azkenengo mendeetan asko aldatu da inguruko bizitza zibilizatuagatik. Inuitak, oraindik ere tradizio batzuk gordetzen dituzte. Narrazioa, dantza, kantua, mitologia oraindik mantentzen dituzte. Beraien hizkuntza ere oraindik leku askotan hitz egiten da. 2002An Inuktikut hizkuntzan egin zuten lehenengo pelikula. Inuit artista garrantzitsuena Pitseolak Ashoona da. Susan Aglukark ere oso famatua da abeslaria da. Inuit gazteen artean suididio tasa igo egin da. Inuitak orain, oso zail daukate bere tradizioak kontserbatzea eta behar dituzten gauzak mantentzea inguruko bizimoduagatik, janaria, medizinak etabar behar dituzte. Inuit gazteak borrokatzen ari dira bere kultura eta tradizioa ez desagertzeko.


Tetra Brik - Wikipedia, entziklopedia askea.\nTetra Brik edukiontzia eskuetan duen emakumea.\nTetra Brika Tetra Pak suediar enpresak ekoiztutako kartoizko produktu bat da. Paralelepipedo itxura du eta hainbat geruzez osatuta dago. Tetra Brik edukiontzia alde handiz Tetra Pak enpresaren produktu zerrendako salduena da, ondorioz, jende askok Tetra Brika produktu generiko bat dela uste du, baina erregistratutako marka bat da.\n1950eko hamarkadako Tetra Pakeko Ruben Rausing enpresaburuak jatorrizko edukiontzia esnea gal ez zedin eta gehiago iraun zezan sortu zuen. 1963an lehenbizikoz merkaturatua izan zen.\nTetra Brikak edukiontzi arin eta konpaktuak dira, inongo tresnaren beharrik gabe ireki daitezke, eta elikagaiak isolatu eta baldintza egokietan kontserbatzea ahalbideratzen du. Orokorren euren artean itsatsiak eta gainezarriak dauden honako geruzez osatua dago, kanpotik barrura:\nPolietileno plastikozko geruzak.